Kes Bella: Mahkamah tangguh perbicaraan, dua saksi tidak hadir
Oleh AHMAD SHAHERMAN SHAMSURI

23 September 2022, 5:32 pm
KUALA LUMPUR – Prosiding merakam keterangan dua saksi pendakwaan terakhir kes perbicaraan pengasas Rumah Bonda, Siti Bainun Ahd Razali yang didakwa mengabai dan menganiaya remaja perempuan sindrom down yang dikenali sebagai Bella ditangguhkan kepada 18 dan 19 Oktober depan.
Penangguhan tersebut diputuskan oleh Hakim Mahkamah Sesyen, Izralizam Sanusi selepas kedua-dua saksi tersebut gagal hadir ke mahkamah pada sesi petang tadi.
Difahamkan saksi ke-19, pegawai penyiasat, Inspektor Suhaili Muhad cuti sakit kerana migrain, manakala saksi terakhir, Asisten Superintendan, Rohani Baharom terpaksa mengiring Bella pulang ke Jabatan Kebajikan Masyarakat (JKM).
Menurut Timbalan Pendakwa Raya, Zilfinaz Abbas, pihaknya perlu merakam keterangan saksi ke-19 (Suhaili) terlebih dahulu sebelum merakam keterangan saksi terakhir.
Ini kerana katanya, Suhaili merupakan pegawai penyiasat asal kes berkenaan, manakala Rohani adalah pegawai yang telah mengambil alih kes berkenaan.
Pada masa sama, Zilfinaz memohon izin mahkamah supaya supaya keterangan kedua-dua saksi pendakwaan diambil mengikut turutan.

Kata Zilfinaz, pihaknya telah menyediakan lebih 400 soalan kepada kedua-dua saksi pendakwaan tersebut, namun terpaksa menangguhkan sesi itu kerana mereka tidak hadir.
Izralizam kemudiannya menetapkan tarikh 18 dan 19 Oktober ini sebagai tarikh baharu merakam keterangan kedua-dua saksi terakhir itu.
Terdahulu, pada sebelah paginya, Bella hadir ke Mahkamah Sesyen di sini bagi memberi keterangan sebagai saksi pendakwaan ke-18, namun prosiding berkenaan dijalankan secara tertutup.
Difahamkan Bella tiba di mahkamah berkenaan pukul 10.30 pagi dan selesai memberi keterangan kira-kira pukul 12.40 tengah hari.
Hari ini juga merupakan hari terakhir Bella memberi keterangan sebagai saksi pendakwaan.
Sebelum ini, Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.
Pendakwaan dikemukakan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – KOSMO! ONLINE


Penjenayah Malaysia, Fat Leonard diberkas pihak berkuasa Venezuela
Oleh KOSMO!

23 September 2022, 5:00 pm
CARACAS, Venezuela – Pihak berkuasa Venezuela berjaya menahan seorang pelarian rakyat Malaysia, Leonard Glenn Francis yang lebih dikenali sebagai ‘Fat Leonard’ selepas hilang pada 4 September lalu, lapor akhbar The Straits Times semalam.
Menurut saluran berita NBC News, Francis yang dilahirkan di Pulau Pinang, diberkas selepas pihak berkuasa Venezuela menyekatnya ketika dia cuba menaiki pesawat menuju ke negara lain.
Pihak berkuasa Venezuela telah dimaklumkan bahawa suspek sedang melarikan diri daripada Polis Antarabangsa (Interpol), kata Perkhimatan Marsyal Amerika Syarikat (USMS) kepada NBC.
Francis, 58, berada di bawah tahanan dalam rumah di San Diego, California. Suspek beberapa minggu lagi akan menerima hukuman selepas mengaku bersalah pada 2015 kerana memberi rasuah bernilai AS$35 juta (RM160 juta) kepada pegawai Tentera Laut AS.
Suspek melarikan diri sejak memotong gelang GPS di buku lalinya pada 4 September lalu. Menurut poster pencarian oleh USMS, Francis mempunyai berat badan 158 kilogram dan tinggi 187 sentimeter.
USMS menawarkan ganjaran AS$40,000 (RM182,860) untuk sesiapa yang menangkapnya.

Francis dikatakan memulakan kegiatan merasuah tentera AS apabila dia dijemput ke sambutan Hari Kemerdekaan yang diadakan oleh Kedutaan AS di Malaysia di mana dia bertemu pegawai tentera laut dan pegawai lain.
Pada 6 September lalu, Francis dilaporkan melarikan diri, tiga minggu sebelum dia sepatutnya memulakan hukuman penjara selama 25 tahun.
Menurut pendakwa raya, pegawai Tentera Laut AS diberi makanan mahal, bilik hotel mewah dan hiburan oleh pelacur yang dibayar oleh Francis.
Mereka menerima rasuah untuk memberinya maklumat sulit selain menyalahgunakan kuasa untuk memastikan kapal yang berlabuh di pelabuhan diselenggara oleh syarikatnya yang berpangkalan di Singapura, Glenn Defense Marine Asia.
Syarikat itu didakwa mengenakan bayaran berlebihan kepada Tentera Laut Amerika Syarikat sebanyak lebih AS$35 juta (RM160 juta). Sepuluh agensi negeri dan tempatan persekutuan AS telah diarahkan untuk memburunya. – AGENSI


Anak muda P. Pinang sedia tanggung hutang beli rumah pertama
Oleh SITI NOR MAS ERAH AMRAN

23 September 2022, 5:00 pm
SEBERANG PERAI – Bakal pembeli rumah pertama terutama orang muda di negeri ini teruja apabila berpeluang memiliki aset peribadi menerusi pelbagai insentif yang ditawarkan kerajaan.
Bagi kakitangan swasta, Siti Noraini Mohd. Zaki, 27, berkata, dia merancang untuk memiliki kediaman sendiri selewat-lewatnya hujung tahun ini.
“Tahun ini lebih sesuai rasanya kalau nak beli rumah kerana tahun depan kita tak tahu lagi bagaimana ekonomi negara sama ada akan bertambah baik atau sebaliknya.
“Saya perlu mencari rumah yang bersesuaian dengan gaji diperolehi supaya tidak membebankan kewangan bulanan,” katanya ketika ditemui di Karnival Jom Beli Rumah Wilayah Utara di Kepala Batas, di sini hari ini.
Bagi Samsuri Samsudin, 55, pula, dia menjadi pembimbing kepada anaknya, Nurul Izzati, 27, yang sedang mencari rumah pertama.
Katanya, rumah perlu dibeli awal sekiranya berkemampuan kerana harganya akan lebih meningkat setiap tahun.

“Daripada menunggu lagi, saya nasihatkan anak untuk beli rumah pertama dengan segera jika sudah bersedia.
“Saya sendiri bantunya untuk memilih rumah bersesuaian mengikut kemampuan supaya tidak terbeban dengan hutang bulanan,” ujarnya.
Karnival yang berlangsung selama tiga hari bermula hari ini sehingga 25 September menawarkan lebih 5,200 unit kediaman terdiri daripada Program Perumahan Penjawat Awan Malaysia (PPAM), kediaman SPNB, PR1MA dan Rumah Mesra Rakyat Keluarga Malaysia di Pulau Pinang. -KOSMO! ONLINE


Ramai ingin berjodohan dengan anak Zahid Hamidi
Oleh KOSMO!

23 September 2022, 4:56 pm
PETALING JAYA – Terpesona melihat kecantikan anak pemimpin politik, ruangan komen gambar Presiden UMNO, Datuk Seri Ahmad Zahid Hamidi bersama dua orang anak perempuannya membuatkan ramai ingin berjodohan dengan anaknya.
Orang ramai mula memanggil Ahmad Zahid di ruangan komen dengan gelaran ‘abah’, ‘ayah’ dan ada juga memaklumkan diri mereka sebagai ‘bakal menantu’ kepada anak perempuan beliau.
Melalui satu hantarannya di Facebook tengah hari tadi , gambar yang dimuat naik adalah orang yang menjadi ‘tulang belakang’ beliau yang dilepas dan dibebaskan atas 40 pertuduhan rasuah berhubung Sistem Visa Luar Negara (VLN).
“Alhamdulillah. Tahniah ayah, Salam sayang dari menantumu yang berada di selatan tanah air,” gurau No Perfecta.
“mudah-mudahan ada jodoh antara kita, dan selamat maju jaya abah,” ujar Rozaimi Azmi.
“Alhamdulillah abah bebas dari pertuduhan 40 kes, nak hantar lamaran boleh kan abahku sayang ?” kata Mrdean Yamaha.

“Manis senyuman datuk. Yang kiri dan kanan juga ibarat gula dan madu, kemana tumpahnya kuah kalau tidak ke lantai,” ujar Azlan Firdaus Drahman. -KOSMO! ONLINE.


Kes culik : Polis Kelantan pergiat rondaan, pemantauan di sekolah
Oleh ROSMIZAN RESDI

23 September 2022, 5:07 pm
TANAH MERAH – Polis Kelantan menjalankan rondaan dan pemantauan di sekitar sekolah sebagai langkah pencegahan untuk mengelakkan kejadian culik berlaku di kawasan tersebut.
Pemangku Ketua Polis Kelantan, Datuk Muhamad Zaki Harun berkata, langkah itu dijalankan bagi mengurangkan kebimbangan ibu bapa terhadap keselamatan anak-anak selepas tular mesej menerusi WhatsApp yang mengatakan dua murid hampir diculik di hadapan sebuah sekolah di Gua Musang baru-baru ini.
Menurutnya, rondaan itu akan dilakukan pada waktu puncak termasuk ketika murid pulang dari sekolah iaitu tengah hari dan petang.
“Saya percaya kejadian itu bukanlah kes culik, namun masih ada unsur-unsur ke arah itu (culik). Jadi, kepekaan dalam kes ini amat penting.
“Oleh itu, saya telah mengarahkan semua anggota di setiap daerah untuk membuat rondaan semalam termasuk pegawai-pegawai polis yang telah ditugaskan untuk menjaga sekolah-sekolah,” katanya ketika ditemui pemberita pada Program Polis Komuniti di Masjid As-Syakirin, Mukim Kelewek di sini hari ini.
Mengulas lanjut, Muhamad Zaki berkata, pengawal keselamatan yang ditugaskan di sekolah supaya disarankan untuk melaporkan segera kepada pihak polis sekiranya melihat sebarang keadaan yang mencurigakan.

Menurutnya, setiap ahli dalam masyarakat perlu memainkan peranan masing-masing dalam menjaga keselamatan anak-anak di sekitar kawasan sekolah.
Kosmo! Online semalam melaporkan, dua murid sekolah rendah di Gua Musang dekat sini dipercayai hampir menjadi mangsa culik kepada dua lelaki dalam kejadian di hadapan sebuah sekolah dalam tempoh dua hari berturut-turut minggu ini. – KOSMO! ONLINE


10 buah kenderaan hangus dalam kebakaran di kedai kereta
Oleh ADNAN IBRAHIM

23 September 2022, 4:47 pm
BATU PAHAT – 10 buah kenderaan terbakar antara Lima hingga 90 peratus dalam kebakaran sebuah rumah di Jalan Tanjung Labuh dekat sini pagi tadi.
Ketua Balai Bomba dan Penyelamat Batu Pahat, Penolong Penguasa Bomba Ayub Majid berkata, kejadian berlaku dimaklumkan melalui panggilan kecemasan pada pukul 8.26 pagi.
Katanya, susulan itu satu pasukan terdiri daripada 21 anggota dari Balai Bomba dan Penyelamat Batu Pahat dan Penggaram bersama enam jentera FRT dan dua buah kenderaan EMRS dikejarkan ke lokasi kejadian.
“Sebaik tiba, anggota pasukan mendapati sebuah rumah separuh kekal terbakar sebelum kerja-kerja memadamkan kebakaran dilakukan.
“Turut terbakar adalah empat buah motosikal yang diletakkan dalam rumah seluas kira-kira 40×80 kaki itu,” katanya dalam satu kenyataan di sini hari ini.
Menurut Ayub, turut terbakar adalah pusat menjual kereta Volkswagen akibat daripada bahang api daripada kebakaran rumah berkenaan.

“Akibat daripada bahang api itu juga menyebabkan enam buah kenderaan yang berada di pusat menjual kereta berkenaan terbakar kira-kira lima peratus.
“Operasi pemadaman berlaku kira-kira dua jam sebelum dapat api dipadamkan sepenuhnya dan kerugian serta punca kebakaran masih dalam siasatan,” katanya. – KOSMO! ONLINE


Remaja mahu letup reaktor nuklear kampus universiti jika pasukan bola sepaknya kalah
Oleh KOSMO!

23 September 2022, 5:15 pm
SALT LAKE CITY, Utah- Gurauan seorang penuntut Universiti Utah yang mengugut mahu meletupkan reaktor nuklear di kampus institusi pengajian tinggi berkenaan jika pasukan bola sepak Amerika Universiti Utah tewas membawa padah apabila dia ditahan polis, lapor stesen penyiaran NBC semalam.
Pelajar berusia 21 tahun itu memuat naik ‘ugutan’ tersebut dalam  aplikasi media sosial, Yik Yak.
Pihak polis universiti menerusi satu kenyataan mengenal pasti pelajar terbabit sebagai Meredith Miller.
“Pada Sabtu, 17 September 2022, Jabatan Polis Universiti Utah  dimaklumkan bahawa seorang individu menghantar mesej di Yik Yak yang berbunyi: “Jika kita tidak menang hari ini, saya akan meletupkan reaktor nuklear di kampus”.
“Suspek mengaku menyiarkan kenyataan itu dan ditahan serta dibawa ke Penjara Daerah Salt Lake. Dia didakwa kerana membuat ugutan pengganas,” kata pegawai.
Menurut wakil universiti, Miller mendakwa bahawa statusnya hanyalah sekadar gurauan,  namun polis Utah tidak menerimanya sebagai alasan untuk mengeluarkan ancaman serius seperti itu.

“Kami mempunyai dasar toleransi sifar untuk ancaman seperti ini,” kata ketua polis tempatan, Jason Hinojosa.
Tambah Hinojosa, reaktor nuklear universiti itu berada dalam keadaan selamat dan polis mempunyai protokol unik untuk menangani sebarang pencerobohan.
Jurucakap universiti memberitahu bahawa Universiti Utah menawarkan program kejuruteraan nuklear yang menjawab persoalan mengenai mengapa terdapat reaktor dalam kawasan kampus.
 Menurut Jabatan Tenaga, Universiti Utah adalah salah satu daripada kira-kira 25 universiti yang memiliki reaktor nuklear.
Seorang wakil Pejabat Syerif Daerah Salt Lake berkata,  pelajar itu tidak lagi dipenjarakan selepas membayar ikat jamin yang jumlahnya  tidak didedahkan. – Agensi


Geng Batam guna jampi serapah pecah kereta diberkas
Oleh DIYANATUL ATIQAH ZAKARYA

23 September 2022, 3:46 pm
MELAKA – Polis berjaya memberkas empat lelaki warga Indonesia digelar Geng Batam yang dipercayai menggunakan jampi serapah dan tangkal dalam kegiatan pecah cermin kereta di sekitar daerah ini, minggu lalu.
Kesemua suspek berusia antara 22 hingga 24 tahun itu dicekup oleh sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Melaka Tengah dalam serbuan di Senai, Johor Bahru, Johor pada 14 September lalu.
Ketua Polis Daerah Melaka Tengah, Asisten Komisioner Christopher Patit berkata, hasil pemeriksaan di lokasi menjumpai barang-barang digunakan suspek yang mempunyai kalimah jampi serapah.
“Kita percaya suspek menggunakan kalimah jampi serapah sebagai tangkal atau pendinding bagi mengaburi perbuatan jenayah mereka.
“Kesemua suspek ini adalah warga Indonesia dan disyaki telah aktif melakukan jenayah pecah cermin kereta sejak sejak awal bulan ini,” katanya dalam satu kenyataan akhbar di sini, hari ini.

Mengulas lanjut beliau berkata, kumpulan tersebut didapati bergerak menggunakan kenderaan yang disewa di Johor dan bergerak ke Melaka untuk melakukan kegiatan tersebut.

“Mereka mensasarkan kenderaan yang mempunyai barang berharga ditinggalkan di dalam kereta dan memecahkan cermin menggunakan serpihan seramik daripada palam pencucuh.
“Dengan kejayaan tangkapan ini, pihak polis berjaya menyelesaikan sebanyak lapan kes jenayah pecah cermin kereta yang dilaporkan berlaku dalam daerah Melaka Tengah,” katanya.
Katanya, kesemua suspek kini direman bagi membantu siasatan mengikut Seksyen 379 Kanun Keseksaan. – KOSMO! ONLINE


Bob Lokman meninggal dunia
Oleh SAIRUL ZAMRI MISRANI

23 September 2022, 3:35 pm
PETALING JAYA – Selepas sekian lama menderita penyakit jantung dan kerap kali keluar masuk hospital, pelakon terkenal yang juga penulis lirik tersohor, Bob Lokman, 58, dilaporkan meninggal dunia hari ini.
Difahamkan Bob Lokman atau nama sebenarnya, Mohd. Hakim Lokman meninggal dunia di kampung halamannya di Kubang Kerian, Kelantan.
Perkara tersebut dikongsikan beberapa kenalannya menerusi media sosial.
“Perginya pejuang seni, Almarhum Mohd Hakim Lokman @ Bob Lokman di Hari Jumaat yang mulia ini.
“Moga Allah rahmati dan kurniakan keampunan buat beliau dan golongkan beliau di kalangan solihin,” tulis pendakwah tersohor Syed Abdul Kadir Syed Hussin Aljoofre menerusi hantaran dalam Instagram.
Terdahulu, penulis lirik lagu Isabella nyanyian kumpulan Search itu terpaksa bergantung nyawa dengan jantung kombinasi bateri iaitu alat bantuan jantung, Implantable Automatic Cardioverter Defibrilator (IADC).

Bob sebelum ini turut perlu menjalani rawatan susulan setiap tiga bulan bagi memantau tahap kesihatannya dan perlu bergantung kepada ubat-ubatan yang diberikan oleh pihak hospital.
Jun lalu, Bob turut mendedahkan bateri jantungnya hanya berbaki 10 peratus dan boleh pergi menghadap Ilahi pada bila-bila masa.
Bob yang juga terkenal dengan lakonannya dalam sitkom Pi Mai Pi Mai Tang Tu sejak beberapa tahun lalu kerap dimasukkan ke hospital selepas tahap kesihatannya tidak menentu.
Mengenai karier seni sejak 1987, Bob banyak melibatkan diri dalam dunia lakonan drama dan mula dikenali menerusi filem pertamanya Yes, Tuan! selain naskhah berjudul Iskandar, Santau, Mantra dan filem terakhirnya, Sekali Lagi pada tahun 2011.
Sebagai penulis lirik pula, Bob aktif menulis beberapa lagu hit popular dan menjadi siulan hingga ke hari ini seperti Intanku Kesepian, Taman Rashidah Utama, Isabella, Segalanya Ku Terima, Memburu Rindu, Kerana Cinta dan Rendang Tak Berbuah.
Lagu Isabella nyanyian kumpulan Search pernah diangkat sebagai pemenang utama pada Anugerah Juara Lagu terbitan TV3 pada tahun 1989.
Bermula Februari 2011, Bob mula menyertai dunia politik selepas menyerahkan borang menjadi ahli rasmi PAS.
Jenazah Bob dijangka dikebumikan selepas solat Isyak hari ini. – KOSMO! ONLINE


Tindakan penguatkuasaan aktiviti lumba haram tiada kaitan isu kaum
Oleh SAFINA RAMLI

23 September 2022, 3:25 pm
GEORGE TOWN – Polis Pulau Pinang meminta orang ramai agar tidak menimbulkan polemik perkauman apabila polis menjalankan penguatkuasaan terhadap pelesit rempit serta bengkel-bengkel motosikal yang didapati terlibat dengan pengubahsuaian bagi aktiviti lumba haram.
Ketua Polis Pulau Pinang, Datuk Mohd. Shuhaily Mohd Zain berkata, tindakan penguatkuasan dan pencegahan aktiviti lumba haram itu dijalankan berdasarkan risikan dan siasatan yang telah dijalankan pihak polis.
“Kita minta orang ramai jangan libatkan polis dengan isu perkauman dengan menyatakan di media-media sosial polis hanya tangkap orang dan serbu bengkel Melayu sahaja.
“Tindakan terhadap mat rempit dan bengkel-bengkel ini bukannya satu tindakan penguatkuasaan secara terpilih, ia berdasarkan maklumat dan risikan yang dikeluarkan oleh pelumba sendiri,” katanya dalam sidang akhbar di Ibu Pejabat Polis Daerah (IPD) Timur Laut, di sini hari ini.
Terdahulu beliau mengadakan mesyuarat mengenai perancangan strategi memerangi lumba haram peringkat Kontinjen Pulau Pinang bersama 13 jabatan dan agensi seperti Jabatan Pengangkutan Jalan (JPJ), Pihak Berkuasa Tempatan (PBT) dan lain-lain di IPD Timur Laut.
Menurut Mohd. Shuhaily, tindakan penguatkuasaan terhadap aktiviti lumba haram itu tidak ada kena mengena dengan mana-mana kaum.

“Majoriti pelumba adalah orang Melayu, itu adalah kenyataan bukan kena mengena dengan polemik kaum.
“Berdasarkan statistik Januari hingga Ogos lalu ada juga empat orang Cina ditahan kerana terlibat dengan aktiviti ini, jumlah mereka adalah kecil,” katanya.
Beritahunya, mana-mana pemilik bengkel yang tidak terlibat dengan pengubahsuaian motosikal untuk aktiviti lumba haram tidak perlu bimbang sekiranya tidak terlibat dengan aktiviti tersebut.
Dalam pada itu katanya, bagi mengekang aktiviti lumba haram di Pulau Pinang, pihaknya telah menubuhkan jawatankuasa kerja pencegahan dan penguatkuasaan bersama jabatan dan agensi-agensi lain.
“Jawatankuasa kerja ini dipengerusikan oleh PDRM serta JPJ dan bagi jawatankuasa kerja pencegahan ia dianggotai oleh agensi serta jabatan antaranya Jabatan Pendidikan Negeri (JPJ), Jabatan Perpaduan Negeri, Universiti Sains Malaysia (USM), Pejabat Mufti dan lain-lain.
“Bagi penguatkuasaan pula, ia dianggotai oleh JPJ, PBT, PLUS Malaysia Berhad (PLUS) dan lain-lain di mana tujuan utama jawatankuasa kerja ini ialah memastikan aktiviti lumba haram dapat dibanteras di negeri ini,” tambahnya. -KOSMO! ONLINE


Pembinaan Jeti Bersepadu Sanglang seiring PIP
Oleh SYED AZLAN SAYED HIZAR

23 September 2022, 4:23 pm
ARAU – Jeti Bersepadu Sanglang akan dibangunkan dalam tempoh enam bulan selepas pembangunan Pelabuhan Darat Perlis (PIP) bermula bagi memastikan kesalinghubungan operasi dua projek itu.
Menteri Besar Perlis, Datuk Seri Azlan Man berkata, perkara itu telah diberi jaminan oleh pemaju yang melaksanakan kedua-dua projek tersebut.
Katanya, kajian diwajibkan pihak berkuasa berkaitan pembinaan jeti bersepadu berkenaan juga telah selesai dijalankan oleh pihak pemaju.
“Selain itu, isu tanah selesai dan tapak projek pembinaan jeti juga telah tersedia manakala reka bentuk serta konsep di peringkat pemaju pun sudah ada.
“Pemaju juga memberi jaminan projek pembinaan jeti itu akan siap selepas enam bulan PIP siap dibina bagi memastikan kedua-dua prasarana ekonomi negeri ini saling melengkapi,” katanya dalam sidang akhbar di Sekolah Menengah Kebangsaan (SMK) Sanglang di sini hari ini.
Tambahnya, pemaju turut menyatakan bahawa apabila PIP mula beroperasi, ia akan disokong oleh jeti integrasi di Sanglang dan perlu diselaraskan dengan teliti agar tidak menjadi projek gajah putih.

Terdahulu beliau merasmikan program Jalinan Kasih Bersama Komuniti anjuran Majlis Amanah Rakyat (Mara) dengan kerjasama Yayasan Pelajaran Mara, Jabatan Pendidikan negeri dan Persatuan Tonggak Perlis.
Dalam perkembangan berkaitan, Azlan memberitahu, projek pembinaan ‘bonded road’ sepanjang 3.4 kilometer (km) yang merupakan infrastruktur sokongan PIP di Padang Besar telah siap kira-kira 16 peratus. – KOSMO! ONLINE.


Ramai gagal setia terjebak skandal di pejabat
Oleh KOSMO!

23 September 2022, 3:48 pm
PETALING JAYA – “Bermula dengan gurauan, membawa kepada keluar makan dan kemudian pergi ‘outstation’ bersama dan berakhir dengan zina”.
Demikian secara ringkas kronologi yang dikongsikan kumpulan TikTok, Peguam Syarie & Pusaka dalam menggambarkan kehidupan sebahagian pasangan curang di luar sana.
Menurutnya, banyak kes melibatkan masalah kecurangan suami atau isteri orang sehingga menyumbang kepada keruntuhan rumah tangga adalah disebabkan mempunyai skandal di tempat kerja.
“Banyak kes rumah tangga hancur disebabkan skandal di pejabat.
“Zina itu tidak berlaku pada hari pertama kenal, tetapi bermula dengan beberapa langkah yang dianggap ringan,” jelasnya.
Tambahnya lagi, pergaulan sesama rakan sekerja perlu mempunyai limit (batasan).

“Tiada keperluan untuk makan berdua, bergurau berlebihan dan bermesej selain urusan kerja.
“Berjaga-jaga sebelum merana. Baik suami orang atau isteri orang. Biar orang kata garang daripada berlaku curang,” pesannya. – KOSMO! ONLINE


Ada perkembangan positif dalam siasatan kes culik Azi
Oleh ROSMIZAN RESDI

23 September 2022, 4:41 pm
TANAH MERAH – Siasatan kes melibatkan seorang ejen kosmetik wanita dikenali sebagai Azi, 36, yang diculik di rumahnya di Kampung Semat Jal, Tumpat minggu lalu setakat ini menunjukkan perkembangan positif.
Pemangku Ketua Polis Kelantan, Datuk Muhamad Zaki Harun berkata, Polis Diraja Malaysia Kelantan telah bekerjasama dengan pihak berkuasa Thailand dalam operasi mencari dan menyelamat mangsa.
Menurutnya, polis sedang berusaha untuk menyelesaikan kes tersebut dan penculikan Azi itu turut mendapat perhatian Ketua Polis Negara, Tan Sri Acryl Sani Abdullah Sani yang sentiasa mengikuti perkembangan terkini.
“Pihak polis masih berusaha (dalam siasatan kes). Kita juga sedang bekerjasama dan saling berhubung dengan pihak berkuasa di sana.
“Alhamdulillah, setakat ini perkembangan amat positif dan kita yakin. Insya-Allah, kita akan mendapat berita baik dan sama-sama berdoa untuk kes ini,” katanya ketika ditemui pemberita pada Program Polis Komuniti di Masjid As-Syakirin, Mukim Kelewek di sini hari ini.
Mengulas lanjut, Muhamad Zaki berkata, pihaknya meminta kerjasama orang ramai supaya tidak membuat sebarang spekulasi yang boleh mengganggu siasatan pihak polis berhubung kes tersebut.

“Kadang-kadang ada benda yang tidak boleh dikongsi. Jadi, kita amat masyarakat dapat bekerjasama dalam menyelesaikan kes ini,” katanya.
Kosmo! sebelum ini melaporkan, pihak berkuasa Thailand menyerbu dua buah rumah di tepi Sungai Golok, dipercayai menjadi lokasi Azi disembunyikan selepas dilarikan dari rumahnya di Kampung Semat Jal, Tumpat pada Selasa minggu lalu.
Bagaimanapun, kedua-dua buah rumah itu tiada penghuni semasa serbuan dijalankan.
Siasatan polis mendapati, perselisihan faham antara suami mangsa dengan ahli sindiket dadah yang turut disertainya dipercayai menjadi punca wanita itu diculik. – KOSMO! ONLINE


Sungai Menerong bebas bakteria leptospirosis
Oleh MOHD AZLI ADLAN

23 September 2022, 4:37 pm
HULU TERENGGANU – Jabatan Kesihatan Negeri Terengganu (JKNT) menafikan dakwaan tular di aplikasi WhatsApp kononnya kawasan perkelahan, Sungai Menerong, Hulu Terengganu masih tercemar dengan bakteria leptospirosis atau kencing tikus.
Pengarah Kesihatan Terengganu, Datuk Dr. Kasemani Embong berkata, kali terakhir air sungai yang terletak di Hulu Berang itu dikesan positif dengan bakteria berkenaan pada 21 April lalu.
“JKNT hanya menerima satu kes penyakit leptospirosis berkait dengan aktiviti riadah di Sungai Menerong pada 21 April lalu dengan keputusan sampel tanah dan air mengesahkannya.
“Begitu pun, tiada kes baharu leptospirosis berkaitan dengan aktiviti riadah di Sungai Menerong dilaporkan selepas tarikh tersebut,” katanya di sini hari ini.
Kasemani berkata, tindakan penambahbaikan telah dilaksanakan melibatkan pelbagai agensi kerajaan bagi memastikan kawasan perkelahan tersebut bebas daripada ancaman kencing tikus pada Jun lalu.
Tambah beliau, pemantauan berkala telah dilakukan dengan Sungai Menerong disahkan bebas sepenuhnya daripada bakteria leptospirosis.

“Sehubungan itu, saya menasihatkan orang ramak mendapatkan maklumat tepat daripada agensi berkaitan sebelum menularkan sesuatu berita yang dikhuatiri palsu,” katanya. – KOSMO! ONLINE


Saya bertanding ikut ketetapan parti – Radzi Jidin
Oleh KAMARIAH KHALIDI

23 September 2022, 3:40 pm
PUTRAJAYA – Naib Presiden Parti Pribumi Bersatu Malaysia (Bersatu), Datuk Dr. Radzi Jidin menyerahkan keputusan untuk bertanding pada Pilihan Raya Umum Ke-15 (PRU-15) akan datang kepada pucuk pimpinan termasuk mana-mana kawasan yang telah ditetapkan oleh parti.
Menurut Menteri Kanan Pendidikan itu, sebagai ahli Bersatu beliau hanya patuh dan mengikuti segala keputusan yang dikehendaki oleh parti.
“Seperti mana saya sebut sebelum ini berkaitan dengan tempat mana bertanding, apa sahaja yang ditetapkan oleh parti itu lah yang saya ikuti.
“Saya ini orang parti apa sahaja ditetapkan saya akan ikut,” katanya pada sidang akhbar selepas Majlis Wadah Aspirasi Menteri Kanan Pendidikan di Auditorium Kompleks E di sini hari ini.
Dalam pada itu, ketika ditanya mengenai kecenderungan beliau akan bertanding sebagai calon di Parlimen Putrajaya, Radzi secara ringkas memaklumkan kediamannya berada di dalam kawasan kejiranan berkenaan.
“Rumah saya di sini jadi saya dengan masyarakat Putrajaya adalah jiran tetangga,” ujarnya.

Sebelum ini timbul desas-desus Radzi bakal bertanding menentang Bendahari UMNO, Datuk Seri Tengku Adnan Tengku Mansor selepas dilihat sering kali menghadiri pelbagai program rasmi kementerian dan komuniti di sekitar kawasan berkenaan.
Bagaimanapun, Radzi menafikan perkara tersebut dan memberi alasan bahawa pemilihan Putrajaya sebagai lokasi program bertujuan memudahkan pergerakannya dari satu tempat ke tempat yang lain.
Sebagai rekod, Tengku Adnan merupakan penyandang bagi kerusi Parlimen Putrajaya yang dimenangi oleh beliau sejak empat penggal lalu.
Pada PRU-14, Radzi tewas di Parlimen Ketereh dengan penyandang kerusi tersebut, Tan Sri Annuar Musa dengan hanya mendapat 6,799 undi. -KOSMO! ONLINE


Indeks Harga Rumah Mampu Milik atasi lambakan rumah tidak terjual
Oleh SITI NUR MAS ERAH AMRAN

23 September 2022, 4:26 pm
SEBERANG PERAI – Kementerian Perumahan dan Kerajaan Tempatan (KPKT) sudah memulakan pemetaan Indeks Harga Rumah Mampu Milik bagi setiap lokaliti di seluruh negara bagi mengatasi isu lambakan rumah mampu milik yang tidak terjual.
Menterinya, Datuk Seri Reezal Merican Naina Merican berkata, pemetaan itu bakal menjadi panduan buat pemaju, bakal pembeli serta pihak berkuasa tempatan (PBT) dalam penentuan harga rumah mampu milik yang sewajarnya di sesuatu kawasan.
“Pendefinisian (definisi) rumah mampu milik ini bagi lain-lain lokaliti berbeza kerana harga rumah mampu milik di Kuala Lumpur tidak sama seperti di Kinabatangan (Sabah).
“Begitu juga rumah mampu milik di Ipoh tidak bererti sama bagi rumah mampu milik di Gerik walaupun terletak dalam negeri yang sama.
“Justeru, saya minta Jabatan Perumahan Negara mengemukakan indeks harga mampu milik negara yang akan dikongsikan dengan kerajaan negeri untuk dijadikan indikator buat pemaju.
“Ini turut akan memudahkan pemaju supaya mereka tidak buat rumah mahal di situ (selepas rujuk indeks) kerana akhirnya akan menjadi lambakan yang tidak terjual,” katanya kepada pemberita selepas merasmikan Karnival Jom Beli Rumah Wilayah Utara sempena siri Jelajah Home Ownership Programme (HOPE) di Dewan Millenium, Kepala Batas, di sini hari ini.

Mengulas lanjut, beliau berkata, terdapat lebih 35,000 rumah yang siap dibina tidak terjual setakat ini.
“Daripada jumlah terbabit, 7,000 daripadanya terdiri daripada rumah berharga RM300,000 ke bawah.
“Maknanya, masih ada rumah mampu milik yang tidak terjual disebabkan kegagalan memahami aspek kemampuan pembeli di sesebuah kawasan,” jelasnya.
Justeru tambahnya, beliau berharap Skim Jaminan Kredit Perumahan (SJKP) yang menyediakan jaminan pembiayaan berjumlah RM2 bilion di bawah Bajet 2022 akan diteruskan pada Bajet 2023 yang dibentangkan pada 7 Oktober depan. -KOSMO! ONLINE
Habis//


Lelaki jelajah 91 negara cari tandas awam paling teruk di dunia
Oleh KOSMO!

23 September 2022, 4:09 pm
DUSHANBE, Tajikistan – Seorang lelaki dari Brighton, England sanggup mengembara ke 91 buah negara sejauh 120,700 kilometer (km) dalam usaha mencari tandas awam paling teruk di dunia, lapor akhbar New York Post semalam.
Penulis blog pengembaraan, Graham Askey, 58, yang digelar ‘raja porselin’ oleh rakan-rakannya menemui tandas awam paling teruk itu di Tajikistan.
Askey menemui sebuah bangsal kayu setinggi 1.5 meter yang usang dan kelihatan mengerikan. Tandas dikelilingi najis kering akibat panas matahari itu terletak di wilayah Ayni.
Pengguna perlu berwaspada untuk menggunakannya kerana ular berbisa dan tikus menjijikkan bersarang di celah-celah batu di bawah bangsal itu.
Orang ramai didakwa menggunakan kain yang menutup bangsal itu sebagai tisu tandas, manakala penduduk tempatan tidak berani menjejakkan kaki ke tandas itu melainkan benar-benar terdesak.
“Setelah menggunakan beberapa bilik air paling kotor di pelbagai tempat di planet ini, tandas di Tajikistan adalah yang paling teruk di dunia. Ia adalah lubang ‘neraka’ yang sempurna.

“Dengan tiada tisu tandas tersedia, pembina membinanya dengan mudah dengan menggunakan fabrik untuk menawarkan fungsi tisu tandas. Penduduk tempatan kelihatan memanfaatkan ia sepenuhnya,” katanya kepada agensi berita Britain, SWNS.
Selain itu, Askey turut menjumpai banyak kemudahan awam yang lebih mengerikan dan merekodkan penemuannya dalam buku terbaharunya, Toilets of the Wild Frontier.
Askey melabur kira-kira AS$169,000 (RM772,161) untuk penyelidikannya dan memulakan pencarian selepas menemui tandas yang teruk ketika bercuti di Maghribi,  beberapa tahun lalu.
Dia sejak itu merakam gambar luaran tandas-tandas yang ditemui. Koleksi itu diterbitkan dalam ruangan Inside Other Place Blog, sebahagian daripada Toilet & Urinal Restoration & Design Society (TURDS). – AGENSI


Founder Misi berjaya kutip RM142,634 bantu keluarga ‘rider’ dirempuh SUV
Oleh MARLIA ZAKARIA

24 September 2022, 10:19 pm
PETALING JAYA – Kutipan derma berjumlah RM142,634 berjaya dikumpul oleh Founder Misi bagi membantu keluarga dua mangsa yang terlibat dalam kemalangan di persimpangan lampu isyarat Jalan Meru-Jalan Haji Sirat, semalam.
Sumbangan yang dibuka bermula pukul 9.30 malam semalam hingga pukul 9 malam tadi, ternyata berjaya meraih perhatian warga Malaysia yang prihatin.
Menurut hantaran tersebut, pihaknya akan melawat keluarga kedua-dua mangsa itu esok, untuk menyampaikan sumbangan terkumpul.
“Salah seorang mangsa sedang kritikal dan memerlukan kos rawatan tinggi. Moga kutipan sumbangan sehingga Januari 12 malam esok (malam ini) cukup untuk meringankan beban kedua-dua pihak mangsa.
“Saya akan melawat keluarga mangsa esok untuk sampaikan sumbangan dan uruskan pemindahan wang kepada isteri mangsa. Terima kasih semua saya yakin sifat kemanusiaan tidak pernah hilang daripada jati diri kita,” katanya.
Sebelum itu, pemilik akaun Facebook berkenaan turut meminta bantuan orang ramai bagi mengenalpasti keluarga mangsa-mangsa terlibat bagi memudahkan urusan penyerahan sumbangan.

Terdahulu, Kosmo! melaporkan seorang penghantar barang maut selepas motosikal ditunggang dilanggar sebuah kenderaan utiliti sukan (SUV) dalam kemalangan yang tular di persimpangan lampu isyarat Jalan Meru-Jalan Haji Sirat, Klang.
Kejadian kira-kira pukul 2 petang melibatkan lima kenderaan itu turut mengakibatkan seorang penunggang motosikal lain cedera parah.
Ketua Polis Daerah Klang Utara, Asisten Komisioner S. Vijaya Rao berkata, ketika kejadian kedua-dua lelaki berusia 34 dan 29 tahun itu sedang berhenti menunggu lampu isyarat. – KOSMO! ONLINE


Penang FC kembali kejut penyokong, tumbang KL City 1-0
Oleh NOOR HASLIZA NUSI

24 September 2022, 11:44 pm
GEORGE TOWN – Pasukan Penang FC kembali mengejutkan para penyokong skuad itu pada aksi perlawanan ke-19 Liga Super 2022 apabila berjaya mencatatkan kemenangan tanpa duga ketika menentang Kuala Lumpur City (KL City) di Stadium Bandaraya di sini malam tadi.
Gol pertama skuad kendalian Datuk Zainal Abidin Hassan diledakkan pemain harapan, Lucas Da Silva, 32, pada minit ke-79, ketika separuh masa kedua hampir tamat.
Pada perlawanan menentang pasukan skuad Warga Kota yang dikendalikan oleh Bojan Hodak itu, hanya kira-kira suku daripada penyokong iaitu 541 orang yang hadir ke stadium.
Jumlah ini dikatakan sangat luar biasa berbanding di awal perlawanan berikutan aksi hambar yang dipamerkan pasukan tuan rumah itu sejak di awal perlawanan lalu.
Difahamkan, kumpulan penyokong setia, Ultras Panthers juga hadir dalam jumlah yang kecil iaitu kurang 20 orang berbanding kehadiran 100 orang sebelum ini.
Untuk rekod, Ini merupakan kemenangan kali kedua buat Skuad Harimau Kumbang dan pertama ketika bertemu pasukan Terengganu FC 2-1 tiga bulan lalu. -KOSMO! ONLINE


Johor sapu habis Sukma 2022
Oleh MUHAMMAD RIDUAN MOHD HANAFIAH

24 September 2022, 10:34 pm
BANGI – Kontinjen Johor menamatkan temasya Sukan Malaysia (Sukma) 2022 dengan penuh gilang gemilang apabila dinobatkan sebagai juara keseluruhan edisi ke-20 kali ini.
Johor yang menghantar seramai 526 atlet berjaya membawa pulang 77 pingat emas, 52 perak dan 43 gangsa ketika temasya dwitahunan tersebut melabuhkan tirai secara rasmi hari ini.
Johor memahat sejarah muncul juara keseluruhan buat kali pertama dalam sejarah 36 tahun penganjuran Sukma semenjak ia dipertandingkan pada tahun 1986 di Kuala Lumpur.
Lagenda badminton negara, Datuk Lee Chong Wei menyerahkan trofi juara keseluruhan kepada kontinjen Johor yang mengutip 172 pingat keseluruhan.
Lebih manis, dua atlet dari negeri itu turut melakar sejarah apabila dinobatkan sebagai atlet terbaik bagi kategori lelaki dan wanita.
Atlet kanu berusia 21 tahun, Muhammad Fakhrullah Mohd. Rumaize diangkat sebagai atlet terbaik selepas merangkul sembilan emas dengan dua rekod kebangsaan berjaya dipecahkan dalam acara K2 500 meter (m) (1:43.045s) dan K2 1000m (3:35.500s).

Fakhrullah membuktikan kecemerlangannya selepas turut membolot emas dalam acara K1 200m, K2 200m, TBR 100m, TBR 500m, TBR 500m campuran, TBR 200m, TBR 200m campuran.
Trofi atlet lelaki terbaik Sukma 2022 diserahkan sendiri oleh jaguh berbasikal negara, Datuk Azizulhasni Awang kepada Fakhrullah.
Sementara itu, atlet renang Johor berusia 16 tahun, Tan Rouxin mencipta sensasi apabila digelar ratu kolam renang pada temasya dwitahunan itu apabila menyapu enam emas, satu perak dan satu gangsa.
Meskipun membuat penampilan sulung, Rouxin tidak berdepan masalah apabila mengungguli acara 50m kuak dada, 100m kuak dada, 200m kuak dada, 200m individu medley, 50m kuak lentang dalam aksi yang berlangsung di Pusat Akuatik Nasional Bukit Jalil. – KOSMO! ONLINE


Gadis diperkosa di asrama sekolah ditonton rakan sendiri
Oleh KOSMO!

24 September 2022, 9:00 pm
BANGKOK – Seorang pelajar perempuan berusia 17 tahun di Thailand diperkosa di hadapan rakan-rakannya oleh seorang budak lelaki berusia 15 tahun ketika menjalani kuarantin Covid-19 di asrama sekolah, lapor laman berita Thaiger semalam.
Kejadian dikatakan berlaku di Sekolah Rajaprarajanugroh 57 dalam wilayah Phetchabun.
Apabila pelajar itu memfailkan aduan kepada pengarah sekolah, pengarah berkenaan memberitahu mangsa supaya menerima pampasan, bersetuju bahawa hubungan seks itu secara suka sama suka dan berpindah sekolah lain untuk melindungi reputasi sekolah.
Akibat tidak puas hati dengan sikap pengarah sekolah itu, ibu saudara mangsa yang berusia 43 tahun melaporkan kejadian itu kepada media Thailand. Wanita itu mendedahkan bahawa pengarah sekolah meminta dia dan anak saudaranya bersetuju dengan penyelesaian dan berpindah untuk menjaga reputasi sekolah terbabit.
Pengarah sekolah bertindak menawarkan suntikan kontraseptif jika mangsa mahu berpindah sekolah dan menerima pampasan.
Mangsa memaklumkan bahawa lima pelajar perempuan lain turut diserang secara seksual tetapi takut untuk bersuara kepada polis. Kejadian rogol itu dikatakan berlaku selama dua hari iaitu pada 23 dan 24 Ogos lalu di asrama sekolah yang menempatkan lebih 30 pelajar perempuan.

Seorang pelajar perempuan yang lebih tua daripadanya telah membenarkan empat pelajar lelaki masuk ke asrama tengah malam 23 Ogos lalu. Mereka bersetubuh dengan beberapa pelajar perempuan dan beredar.
Keesokan harinya pada pukul 11 malam (waktu tempatan), enam lagi pelajar lelaki kembali ke asrama itu. Salah seorang pelaku cuba merogol mangsa tetapi dia melarikan diri ke arah rakan untuk perlindungan. Rakannya yang takut menjadi mangsa, enggan membantunya.
Mangsa kembali ke katil dan budak lelaki itu merogolnya di hadapan pelajar lain.
Ibu saudara mangsa melaporkan kejadian itu kepada Kementerian Pendidikan dan memfailkan aduan di Balai Polis Mueng Phetchabun pada 15 September lalu.
Polis meminta remaja perempuan itu mendapatkan pemeriksaan fizikal dan kembali dengan keputusan ujian sebagai bukti. Polis menambah bahawa mereka sedang menyiasat kes itu. – AGENSI


Penumpang tumbuk kepala pramugara berdepan hukuman penjara 20 tahun
Oleh KOSMO!

24 September 2022, 10:00 pm
WASHINGTON – Seorang lelaki ditahan kerana menumbuk belakang kepala seorang pramugara pesawat American Airlines ketika dalam penerbangan, lapor laman berita 7 News.
Pihak berkuasa mendakwa Alexander Tung Cuu Le,33, kerana mengganggu kru penerbangan. Le yang berasal dari Westminster, California, berdepan hukuman penjara sehingga 20 tahun jika sabit kesalahan.
Insiden berlaku Rabu lalu ketika pesawat itu dalam penerbangan dari San Jose del Cabo di Mexico menuju ke Lapangan Terbang Antarabangsa Los Angeles di California.
Video yang dimuat naik oleh penumpang lain menunjukkan seorang lelaki berlari di belakang seorang pramugara dan menumbuknya ketika kru kabin berjalan ke arah lain.
Menurut afidavit ejen Biro Siasatan Persekutuan (FBI), sejurus selepas berlepas, Le memegang bahu seorang lagi pramugari dan meminta kopi tetapi dia diminta untuk menunggu.
Le kemudian berpindah dari bahagian belakang pesawat ke tempat duduk berhampiran kabin kelas pertama, tetapi pramugara itu meminta dia kembali ke tempat duduknya.

Dia sebaliknya melawan dengan menghayunkan penumbuk ke arah pramugara itu, demikian menurut afidavit.
Pramugara itu dalam perjalanan untuk melaporkan kejadian tersebut kepada juruterbang apabila dia ditumbuk di belakang kepala.
Beberapa penumpang lain menangkap Le lalu mengikat tangan dan kakinya menggunakan pengikat yang disediakan oleh pramugari lain, demikian menurut ejen FBI.
Pramugara yang cedera itu menghabiskan baki penerbangan dengan meletak beg ais di kepalanya sebelum dibawa ke hospital.
Presiden Persatuan Pramugari Profesional iaitu kesatuan yang mewakili kru kabin AS berkata, penumpang itu mempamerkan ‘tingkah laku yang berbahaya dan mengancam nyawa’.
“Syukurlah, anak kapal dan penumpang lain menahan lelaki itu dan pesawat mendarat dengan selamat,” kata pegawai kesatuan itu, Julie Hedrick. – AGENSI


Polis nafi cubaan culik di Kuala Perlis
Oleh SYED AZLAN SAYED HIZAR

24 September 2022, 10:23 pm
KANGAR – Polis menafikan kejadian yang tular di laman sosial kononnya berlaku cubaan culik kanak-kanak lelaki yang dilakukan sekumpulan lelaki menaiki sebuah van putih di Kuala Perlis pada semalam.
Ketua Polis Daerah Kangar, Asisten Komisioner Yusharifuddin Mohd. Yusop berkata, pihaknya menerima laporan pada pukul 12.27 tengah hari tadi mengenai kejadian itu yang kononnya berlaku di Kampung Belakang Kilang, Kuala Perlis pada pukul 7 malam semalam.
“Hasil siasatan mendapati berlaku salah faham dan isu ditularkan tanpa ada pembuktian serta kesahihan yang mana polis masih belum menerima apa-apa laporan kes kanak-kanak hilang.
“Kita juga membuat semakan dengan pemimpin tempatan yang mengesahkan tidak menerima aduan daripada penduduk dan menafikan kejadian itu berlaku di kampungnya,” katanya dalam kenyataan di sini hari ini.
Terdahulu, tular di Facebook mengenai kejadian sekumpulan lelaki menaiki van berwarna putih cuba mengumpan kanak-kanak dengan cara memberi wang di sebuah kampung di Kuala Perlis sebelum disedari orang ramai yang cuba mengejar kumpulan individu tersebut namun gagal.
Menurut Yusharifuddin, orang ramai dinasihatkan agar tidak menyebarkan serta menularkan berita tidak sahih sehingga menimbulkan kegusaran masyarakat.

“Polis Kangar menasihatkan orang ramai agar memeriksa terlebih dahulu berita yang diterima di laman sosial sebelum menyebarkannya kepada orang lain.
“Pihak berkuasa juga ingin menasihatkan orang ramai agar tidak terpengaruh dengan penyebaran berita palsu dan menularkannya kerana ia boleh didakwa di bawah Seksyen 505 Kanun Keseksaan (KK) dan Seksyen 233 Akta Komunikasi dan Multimedia (AKM) 1998,” katanya. – KOSMO! ONLINE


Karnival Putrajaya mungkin diadakan dua kali setahun
Oleh AMREE AHMAD

24 September 2022, 10:42 pm
PUTRAJAYA – Selepas lebih sedekad, Karnival Putrajaya kemungkinan besar bakal diadakan dengan lebih kerap sepanjang tahun untuk disambut seluruh anggota masyarakat Putrajaya.
Berita gembira itu diumumkan sendiri oleh Menteri Wilayah Persekutuan, Datuk Seri Shahidan Kassim yang begitu teruja dengan sambutan hebat penduduk Putrajaya terhadap karnival tersebut.
“Insya-Allah, buat permulaan ia mungkin boleh diadakan dua kali setahun sebab kita dapat lihat sendiri kiri dan kanan saya penuh sesak sepanjang hari,” katanya ketika ditemui di sini tadi.
Terdahulu, beliau merasmikan Karnival Putrajaya 2022 dan Kempen Bersih Setiap Tempat (Best) Putrajaya di Dataran Putrajaya hari ini yang sudah pun berlangsung sejak semalam.
Program selama tiga hari itu dianjurkan oleh Perbadanan Putrajaya (PPj) yang turut dihadiri Presidennya, Datuk Fadlun Mak Ujud dengan 55 aktiviti dari pukul 8 pagi sehingga 10 malam.
Sementara Kempen Best pula merupakan program yang berterusan sejak Jun lalu dengan 14 aktiviti sehingga akhir tahun ini bagi memperkasakan lagi tahap kebersihan di Putrajaya.

Mengulas lanjut, Shahidan berkata, Karnival Putrajaya yang mula diperkenalkan sejak 2011 lalu itu asalnya bersempena dengan sambutan Hari Wilayah Persekutuan pada 1 Februari.
“Bagaimanapun, kita (Kementerian Wilayah Persekutuan) berhasrat ia sesuai dibuat dua kali setahun dengan kali kedua dianjurkan bersempena pula sambutan Bulan Kebangsaan,” katanya.
Penganjuran aktiviti berbentuk hiburan kekeluargaan itu ujar beliau, diharap akan dapat menarik juga penduduk luar untuk datang memeriahkan aktiviti dan menikmati panorama Putrajaya.
Justeru, beliau berpendapat, PPj sewajarnya mengadakan lebih banyak acara sedemikian yang dapat ‘menghidupkan’ lagi imej Putrajaya dengan pelbagai aktiviti santai untuk masyarakat. – KOSMO! ONLINE


Pemandu pelancong rakam swafoto ‘berani mati’ dengan citah
Oleh KOSMO!

24 September 2022, 9:30 pm
NEW DELHI – Seorang pemandu pelancong mempamerkan keberanian luar biasa apabila berswafoto dengan seekor harimau citah pada jarak yang sangat dekat dengan wajah binatang buas itu, lapor stesen penyiaran NDTV semalam.
Menerusi video yang dikongsi oleh Pegawai Luar India, Clement Ben di laman Twitter, terdapat sekumpulan pelancong berada di belakang  van dengan bahagian bumbung terbuka di sebuah taman safari.
Tidak lama selepas itu, seekor citah datang memanjat kenderaan itu dan mula memeriksa keadaan sekeliling.
Pemandu pelancong itu tanpa berfikir panjang mendekatkan wajahnya dengan harimau tersebut dan merakam gambar swafoto sambil dilihat dengan gerun oleh pelancong lain.
“Jangan risau, saya pemandu pelancong anda,” katanya sambil citah itu ‘memberi kerjasama’ dengan memandang ke arah kamera telefon yang digunakan.
Video itu tamat secara mengejut dan tiada maklumat berapa lama kumpulan pelancong tersebut menunggu untuk citah  itu turun daripada van.

Video itu mengumpulkan  75,200 tontonan, 2,789 suka dan sejumlah komen.
Walaupun terdapat sebahagian daripada pengguna media sosial yang kagum dengan swafoto menakjubkan itu ada juga netizen  yang melihat tindakan tersebut sebagai tidak wajar. – Agensi


Dia syok sendiri, bukan tanda pemimpin Islam hebat – Shahidan
Oleh AMREE AHMAD

24 September 2022, 9:11 pm
PUTRAJAYA – Bekas Pengerusi Majlis Ahli Parlimen Perikatan Nasional (PN), Datuk Seri Shahidan Kassim menempelak Tan Sri Muhyiddin Yassin sebagai pemimpin yang syok sendiri.
Malahan, beliau dalam nada kesal turut melahirkan perasaan kecewa apabila Pengerusi PN itu menghina Barisan Nasional (BN) sebagai musuh utama bagi gabungan siasah berkenaan.
“Dia syok sendiri, tetapi bagi saya tanda kehebatan seseorang pemimpin Islam itu ialah dia tidak akan bermusuh dengan sesama parti Islam yang lain,” katanya ketika ditemui selepas merasmikan Karnival Putrajaya 2022 dan Kempen Bersih Setiap Tempat (Best) Putrajaya di Dataran Putrajaya, di sini tadi.
Terdahulu, Muhyiddin ketika berucap pada acara sambutan ulang tahun keenam Parti Pribumi Bersatu Malaysia (Bersatu) petang tadi mengingatkan bahawa BN adalah musuh utama PN.
Bekas Perdana Menteri yang juga Presiden Bersatu itu dalam nada angkuh meminta semua parti komponen PN untuk bersepakat menetapkan pendirian mengenai perkara asas tersebut.
Mengulas lanjut, Shahidan berkata, sepatutnya Muhyiddin lebih berjiwa besar dengan tidak membuat pengumuman itu secara terbuka seolah-olah BN langsung tidak pernah pun berjasa.

“Kita (BN) sendiri tiada masalah untuk umum siapa musuh tetapi tidak dibuat kerana anggap semua parti Bumiputera Melayu Islam sebagai sahabat dan itulah lebih baik,” tegas beliau.
Ahli Parlimen Arau itu dalam nada sindiran berkata, sepatutnya Bersatu bermusuh dengan DAP dan PKR yang terbukti rekod buruk mereka sepanjang PH pernah mentadbir negara ini. – KOSMO! ONLINE


Lelaki temui ular sawa gergasi, jual daging di kampung
Oleh KOSMO!

24 September 2022, 10:30 pm
JAKARTA – Sebuah klip video tular di media sosial Indonesia memaparkan sebilangan petani mengusung seekor ular sawa gergasi yang memiliki panjang kira-kira 7  meter, lapor laman berita Okezone.
Video itu dimuat naik dalam akaun Instagram @memomedsos.
Ular sawa itu ditemui di kawasan hutan berhampiran Desa Latompe, Sulawesi Tenggara Rabu lalu.
Menurut seorang petani, La Densi, ular itu tidak bergerak dan bertindak balas ketika dia menemuinya.
Dia kemudian segera memanggil rakan-rakannya untuk membunuh ular tersebut yang ketika itu sedang melilit semak belukar.
Setelah berasa terancam, ia cuba melawan dan mematuk rakan sekerjanya namun gagal. Tanpa berfikir panjang, mereka menetak haiwan itu menggunakan parang sehingga mati.

Menurut La Densi, ular itu kemudian dibawa sejauh 7 kilometer ke kawasan kampung. Dia mengambil inisiatif untuk menjual daging ular betina itu.
Selain itu, mereka menemui 100 biji telur ular tersebut yang kemudian diangkut menggunakan guni. – AGENSI


Isteri terperanjat kekasih gelap suami mohon restu untuk berkahwin
Oleh KOSMO!

24 September 2022, 8:30 pm
JAKARTA – Hancur hati seorang wanita di Legok, Tangerang Banten apabila melihat perbuatan curang suaminya di depan mata semasa mengekori lelaki itu bertemu kekasih baharu, lapor laman berita Wolipop semalam.
Menerusi rakaman video di akaun TikTok @momzaven, dia menjelaskan menemani sepupunya untuk membongkar perbuatan suami wanita itu yang bermain kayu tiga.
“Hari ini, saya menemani sepupu saya untuk membuktikan dengan mata sendiri bahawa suaminya berlaku curang dengan wanita lain.
“Pada mulanya, dia enggan percaya, namun apabila melihat motosikal suaminya di hadapan rumah seorang wanita, barulah dia sedar dia sudah diduakan,” jelasnya.
Dalam pada itu, @momzaven juga memberitahu bahawa sepupunya ada bertemu dengan kekasih suaminya dan meminta penjelasan tentang hubungan mereka.
“Sepupu saya tidak menyangka bahawa wanita itu seperti tiada perasaan malu, malah memohon restu daripada  isteri pertama agar membenarkan suaminya berkahwin dengannya.

“Ternyata dia tidak takut atau kisah hubungan sulit mereka dibongkar oleh isteri sebenar,” ujarnya.
Sehingga kini, video tersebut telah berjaya menarik lebih 1.3 juta tontonan dan menerima pelbagai komen memberi sokongan kepada  isteri pertama. – Agensi


Sukma 2022: ‘Kaki gaduh’ muncul juara tinju
Oleh MUHAMMAD RIDUAN MOHD HANAFIAH

24 September 2022, 7:00 pm
SETIAP orang pastinya ada kisah hitamnya sendiri, namun berlainan bagi atlet tinju Sarawak, Jackson Chambai Anak Ikeh yang dahulunya terkenal sebagai ‘kaki gaduh’, namun dia kini bergelar juara Sukan Malaysia (Sukma) 2022 hari ini.
Pada saingan tersebut, atlet berusia 21 tahun itu membuktikan dia benar-benar berbakat dalam sukan tinju selepas menewaskan atlet Wilayah Persekutuan, Mohamad Hakimi Sumadi dengan kemenangan mutlak 5-0 dalam kategori Flyweight (48-51 kilogram) di Kompleks Futsal Malaysia Presint 18.
Kemenangan tersebut memastikan atlet kelahiran Ulu Krian, Saratok tersebut menutup kariernya terbaiknya bersama Sarawak kerana ia adalah penampilan terakhir pada temasya dwitahunan tersebut.
“Saya mula menceburi sukan tinju ini semenjak usia 13 tahun kerana ketika tingkatan satu saya suka bergaduh di sekolah.
“Selepas saya sedar ia adalah tindakan sia-sia saya terus sertai sukan tinju ini. Cikgu saya, cikgu Joseph Anak Harry yang membuka ruang dan peluang kepada saya menceburi sukan ini.
“Apa pun, saya sangat gembira dan sangat berpuas hati dengan pencapaian ini terutamanya pada penampilan pertama dan terakhir saya pada Sukma ini.

“Saya ingin mengucapkan terima kasih kepada semua yang terlibat membantu saya mencapai kejayaan pada hari ini (semalam),” katanya sejurus tamat perlawanan.
Dalam pada itu, Jackson turut mengakui selepas berakhirnya Sukma edisi ke-20 tersebut dia akan beralih ke pentas profesional.
“Jika ada rezeki saya nak mewakili negara pada Sukan SEA Kemboja dan juga beralih ke profesional,” ujarnya. – KOSMO! ONLINE


Ibu jual anak 6 tahun demi kasut dan wang tunai
Oleh KOSMO!

24 September 2022, 8:00 pm
WASHINGTON – Seorang wanita di negeri Washington, Amerika Syarikat (AS) dihukum penjara 23 tahun kerana menjual anak perempuannya yang berusia enam tahun kepada seorang lelaki yang dikenali secara online sebagai pertukaran kepada kasut dan sejumlah wang tunai, lapor akhbar New York Post semalam.
Kylie Ruby Flores, 31, menjual anak perempuannya kepada seorang lelaki yang dikenali di laman temu janji, Plenty of Fish dengan menerima kasut Nike baharu, wang tunai dan tempat tinggal sebagai bayaran, kata pendakwa raya persekutuan.
Flores dan Trever Harder yang merakam dirinya memperkosa mangsa di apartmennya telah mengaku bersalah, demikian menurut Pejabat Peguam AS untuk Daerah Timur Washington.
“Fakta kes menunjukkan penderaan seksual yang paling mengerikan dilakukan terhadap kanak-kanak itu.
“Hukuman dijatuhkan hari ini (semalam) adalah penting tetapi penting juga untuk mengingati bahawa hukuman terhadap Flores adalah lebih ringan daripada kesan sepanjang hayat yang ditanggung kanak-kanak itu,” kata peguam, Vanessa Waldref dalam satu kenyataan Rabu lalu.
Kedua-dua tertuduh didakwa melakukan penderaan itu antara 2 Februari hingga 26 Julai tahun lalu. Mangsa dapat menggambarkan penderaan yang dia hadapi ketika dalam cengkaman Harder.

Lelaki itu memasang kamera pada pokok di apartmen untuk merakam tindakannya memperkosa kanak-kanak itu di atas sofa, kata pendakwa raya. Pihak berkuasa kemudian merampas video yang dirakam pada Julai lalu.
Harder sedang menunggu hukuman selepas mengaku bersalah, kata pegawai.
Hubungan mangsa dengan Flores tidak didedahkan oleh pihak berkuasa tetapi Jurucakap semakan mengenal pasti dia sebagai anak perempuan Flores. – AGENSI


Penghantar makanan sindir pelanggan batal tempahan saat akhir
Oleh KOSMO!

24 September 2022, 7:00 pm
JAKARTA – Sebuah klip video tular di media sosial Indonesia memaparkan seorang penghantar makanan secara online menyindir pelanggannya kerana membatalkan pesanan pada saat akhir, lapor laman berita Suara.com.
Video itu dimuat naik dalam akaun Instagram @kabarnegri. Pelanggan itu dikatakan membatalkan pesanan makanan kerana ingin menukar restoran.
Wanita yang menjadi penghantar makanan itu tidak dimaklumkan mengenai pembatalan tersebut ketika mendapatkan makanan yang dipesan di restoran.
Dia hanya mengetahuinya ketika dalam perjalanan ke lokasi pelanggan tersebut.
Wanita itu menyindir pelanggan tersebut secara halus dan bijaksana. Dia dengan rela hati membayar makanan itu dan membawanya pulang.
“Tidak mengapa kalau diminta batal. Makanan ini saya bawa pulang, semoga dimurahkan rezeki. Terima kasih sudah tempah dan terus dibatalkan,” katanya.

Dia berharap kejadian itu tidak berulang kepada mana-mana penghantar makanan lain.
Video itu mendapat perhatian netizen di ruangan komen.
“Kalau tiada duit, jangan pesan makanan. Kesian pemandu kerana harga minyak naik,” kata seorang netizen. – AGENSI


Mengundi fardu ain – Hadi Awang
Oleh MOHAMAD HAFIZI BIN MOHD SAID

24 September 2022, 8:49 pm
PADANG RENGAS – Presiden Pas, Tan Sri Abdul Hadi Awang menyifatkan tanggungjawab untuk mengundi pada pilihan raya umum (PRU) merupakan fardu ain bagi pengundi beragama Islam di negara ini.
Menurut Abdul Hadi, menjadi tanggungjawab semua peringkat umur termasuk pengundi muda berusia 18 tahun ke atas menunaikan kewajipan mereka mengundi.
“Ulama mengatakan bila Islam berdaulat sudah memerintah jihad (mengundi merupakan) fardu kifayah namun bila Islam jatuh dalam bahaya jihad (mengundi) menjadi fardu ain.
“Anak muda berusia 18 tahun ini kena tunai kewajipan mengundi, kewajipan politik kerana ini kewajipan fardu ain dalam suasana orang Islam dalam bahaya dan ia bukan fardu kifayah lagi,” katanya.
Beliau berkata demikian ketika berucap pada Pelancaran Kempen Pas Pilihanku 4.0 Peringkat Negeri Perak di Dewan Millenium Lubok Merbau, yang turut dihadiri Pesuruhjaya Pas Perak Razman Zakaria dan Timbalan Pesuruhjaya Pas Perak, Mohd Akmal Kamarudin di sini hari ini.
Abdul Hadi turut menyifatkan tindakan segelintir anak muda Islam yang menganggap tidak penting untuk menunaikan tanggungjawab mengundi semasa Pilihan Raya Umum (PRU) adalah sebagai malang.

“Ramai orang muda anggap tidak penting keluar mengundi, tidak ambil tahu politik dan siapa yang memerintah kerana bagi mereka aama sahaja.
“Mereka tidak sedar kuasa politik ini menentukan kedaulatan Islam, kuasa Islam kalau dia (pengundi Islam) tidak terlibat orang lain akan ambil alih,” katanya. – KOSMO! ONLINE


Berani mati, Ubi kutuk Sajat
Oleh KOSMO!

24 September 2022, 8:55 pm
PETALING JAYA – Program Muzikal Lawak Superstar musim ke-3 yang melabuhkan tirainya semalam menyaksikan para penonton ketawa besar apabila nama Sajat menjadi sebutan.
Nama usahawan kontroversi itu dipetik dalam persembahan pertama kumpulan Ubi yang dianggotai oleh Fad, Syarif dan Namie.
Dalam persembahan tersebut, walaupun nama Sajat tidak disebut dan dikutuk secara jelas, namun orang ramai boleh mengagaknya apabila negara Australia disebut.
“Entahlah kakak ke abang aku yang duduk Australia tu, aku kadang keliru nak panggil apa dia,” jelas Namie dalam persembahan tersebut, semalam.
Namun, dalam satu hantaran di TikTok hari ini, Sajat tampil dan mengucapkan tahniah kepada kumpulan tersebut yang muncul sebagai juara program terbabit.
“Berani mati dia kutuk Sajat walaupun tak cakap secara tepat nama saya, berani dia kutuk menang ke Ubi ni semalam?

“Tak ada lah saya tak marah mereka, saya bergurau sahaja. Tahniah Ubi kerana muncul sebagai juara semalam,” jelas Sajat.
Muzikal Lawak Superstar musim ke-3 telah menobatkan kumpulan Ubi sebagai juara dan membawa pulang wang tunai sebanyak RM150,000 serta piala.- KOSMO! ONLINE.


Polis berkas pencuri tepung
Oleh MOHAMAD FAIZAL HASHIM

24 September 2022, 7:25 pm
PASIR GUDANG – Seorang lelaki yang memecah cermin sebuah kereta sebelum mencuri sekotak tepung gandum ditahan polis di Taman Kota Masai, di sini hari ini.
Ketua Polis Daerah Seri Alam, Superintenden Mohd. Sohaimi Ishak berkata, perbuatan itu dilakukan suspek di hadapan rumah pemilik kereta berkenaan kira-kira pukul 1.15 pagi.
“Suspek berusia 31 tahun itu telah memecahkan cermin kereta pada bahagian tempat duduk pemandu dan melarikan sekotak tepung gandum.
“Kejadian disedari jiran mangsa sebelum suspek melarikan diri. Mangsa bersama-sama jirannya kemudian mengejar suspek dan berjaya menahannya di Jalan Pulasan, Taman Kota Masai,” katanya dalam kenyataan hari ini.
Mohd. Sohaimi berkata, sebatang spanar boleh laras yang digunakan untuk memecahkan cermin kereta dan sekotak tepung gandum ditemukan selepas suspek berjaya ditahan.
Katanya, mangsa telah menghubungi pihak polis sebelum menyerahkan suspek dan barang-barang yang dirampas tersebut kepada polis untuk tindakan lanjut.

“Pihak polis merakamkan penghargaan atas kerjasama dan maklumat orang ramai hingga tertangkapnya suspek.
“Suspek direman selama tiga hari bermula hari ini sehingga Isnin dan kes disiasat di bawah Seksyen 427 dan 379 Kanun Keseksaan,” ujarnya. – KOSMO! ONLINE


[VIDEO] Wanita tertekan cuba terjun Jambatan Tendong
Oleh ROHANA ISMAIL

24 September 2022, 7:09 pm
PASIR MAS – Cubaan seorang wanita untuk terjun dari Jambatan Sultan Ismail Petra, Tendong di sini hari ini gagal apabila dia berjaya diselamatkan penduduk kampung dan pengguna jalan raya yang melalui lokasi tersebut.
Dalam kejadian kira-kira pukul 9.50 pagi itu, wanita berusia dalam lingkungan 40-an itu dilihat berjalan kaki di atas jambatan yang turut dikenali sebagai Jambatan Tendong sebelum cuba untuk terjun ke dalam Sungai Kelantan.
Saksi kejadian, Mohd. Suazhar Abdullah, 48, berkata, wanita yang tidak diketahui identitinya itu dilihat berjalan tanpa arah dari Kampung Kutan, Tumpat menghala ke Tendong seolah-olah seperti sedang kemurungan.
Menurut Pengetua Sekolah Menengah Ugama (Arab) Al-Ulum Padang Embun itu, sebelum kejadian, dia melihat wanita itu di Kampung Kutan semasa dalam perjalanan membeli nasi berlauk di Pasir Pekan, Tumpat.
“Semasa sedang dalam perjalanan pulang ke rumah di Tendong, saya sekali lagi lihat wanita itu masih lagi berjalan kaki berdekatan lampu isyarat simpang tiga menghala ke jambatan.
“Melihat kepada keadaannya itu, saya mengekorinya dengan kereta dan melihat dia pergi ke tangah jalan sebelum ke tepi jambatan untuk terjun. Ada pengguna jalan raya lain menahannya, namun tindakan itu membuatkan dia marah,” katanya yang juga merupakan perawat rawatan Islam Darussyifa’ di sini.

Mangsa dilihat semakin tenang selepas diselamatkan orang awam daripada terjun dari Jambatan Sultan Ismail Petra Tendong, Pasir Mas hari ini.
Menurutnya, dia cuba menenangkan wanita itu dengan ayat-ayat Ruqyah sebelum mangsa kelihatan sedikit tenang.
Katanya, melihat kepada keadaannya, wanita itu seperti sedang mengalami tekanan perasaan dan hasil pujukan orang ramai berjaya mengelakkan mangsa daripada terjun jambatan tersebut.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


Lelaki cari sijil kematian sendiri
Oleh KOSMO!

24 September 2022, 7:30 pm
NEW DELHI – Satu iklan dalam akhbar di India menjadi tular apabila seorang pengiklan memaklumkan bahawa dia sedang mencari sijil kematian diri sendiri yang didakwa telah hilang, lapor stesen penyiaran NDTV semalam.
Sijil kematian hanya dikeluarkan selepas seseorang itu disahkan mati oleh pihak berkuasa seperti hospital dan polis.
Menerusi foto yang dimuat naik oleh pegawai polis Rupin Sharma di Twitter, ia menunjukkan iklan itu bersama butiran lanjut.
“Saya telah kehilangan sijil kematian saya di Bazar Lumding, negeri Assam bertarikh 7 September lepas,” tulis iklan tersebut.
“Hanya berlaku di India, orang mati mencari sijil kematian sendiri,” kata Rupin dalam komennya.
Sejak dikongsikan, imej iklan tersebut menjadi topik perbualan dalam kalangan pengguna media sosial.

Netizen tertanya-tanya adakah lelaki itu meminta pertolongan dari syurga.
Sesetengah pengguna secara berseloroh bertanya siapa atau ke mana yang perlu dihubungi sebaik sahaja mereka menemui item yang hilang.
“Jika sijil itu ditemui, penemu perlu menghantarnya ke syurga atau neraka? Seloroh seorang pengguna. – Agensi


Cuaca buruk di Pantai Timur dan Sarawak malam ini
Oleh MARLIA ZAKARIA

24 September 2022, 7:00 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di kawasan Pantai Timur dan Sarawak malam ini.
MetMalaysia dalam laporannya berkata, di Kelantan melibatkan Tumpat, Pasir Mas, Kota Bharu dan Tanah Merah.
Sementara itu, bagi Terengganu, amaran cuaca buruk hanya dikeluarkan di daerah Marang dan Dungun.
“Sarawak pula melibatkan Kuching (Kuching), Serian, Samarahan, Sri Aman, Betong, Sarikei (Pakan dan Julau), Kapit (Song dan Kapit), Miri (Beluru) dan Limbang (Limbang).
Tambah MetMalaysia, amaran ribut petir, hujan lebat serta angin kencang itu dijangka berlaku sehingga pukul 9 malam ini.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya.  – KOSMO! ONLINE


Varian baharu Omicron, BF.7 dikenal pasti
Oleh KOSMO!

24 September 2022, 6:30 pm
WASHINGTON – Saintis-saintis menemui satu lagi varian terbaharu Covid-19 yang bermutasi menjadi lebih kebal terhadap imunisasi dinamakan BF.7, lapor akhbar Mirror UK semalam.
Digelar sebagai ‘benih Omicron’, pakar-pakar memberi amaran varian baharu itu merebak dengan pantas dan boleh menjadi dominan dalam masa beberapa minggu lagi.
Di Eropah, Belgium menyaksikan sebahagian besar jangkitan dengan BF.7 membentuk 25 peratus daripada kes Omicron yang dilaporkan.
Ia diikuti oleh Jerman dan Perancis masing-masing sebanyak 10 peratus, demikian menurut pusat  data Covid-19  yang dikemas kini setiap hari oleh penyumbang dari universiti di Britain dan Australia.
Naib Pengerusi Perubatan bahagian integriti data dan analisis Jabatan Perubatan Universiti Johns Hopkins, Dr Stuart Ray memberitahu,  sub-varian itu mempunyai perubahan dalam protein ‘spike’.
“BF.7  juga mempunyai perubahan dalam jujukan nukleotida yang boleh menyebabkan ia berkelakuan berbeza daripada sub-varian lain. Namun, sejauh mana ia akan bermutasi adalah persoalan yang masih menjadi tanda tanya,” jelas Ray.

Oleh kerana varian BF.7 baharu adalah serupa dengan Omicron, tanda amaran awal jangkitan adalah lebih kurang serupa iaitu batuk, sakit tekak, keletihan melampau dan hidung tersumbat. – Agensi


Lee Zii Jia tak kesal ketepikan Sukan Komanwel
Oleh MUHAMMAD HELMEE RAMLI

24 September 2022, 6:20 pm
PERSEORANGAN lelaki No.1 negara, Lee Zii Jia menyatakan dia tidak pernah kesal atas keputusannya untuk menarik diri daripada menyertai temasya Sukan Komanwel Birmingham 2022 penghujung Julai lalu.
Kata pemain No.4 dunia itu, jika tidak mengambil kira kecederaan yang dialami ketika itu, dia lebih memilih untuk menggalas misi Malaysia bagi memburu kilauan pingat emas pada temasya empat tahun sekali tersebut.
Meskipun tidak beraksi di Sukan Komanwel, namun Zii Jia gembira memandangkan peluang itu digunakan sebaiknya pemain-pemain lain seperti Ng Tze Yong serta beregu wanita, Pearly Tan-M.Thinaah.
“Pertama sekali, apa keputusan yang saya buat (tarik diri Sukan Komanwel), saya tidak pernah kesal dan mereka masih mampu menampilkan aksi terbaik walaupun tanpa kehadiran saya di sana.
“Semua orang boleh lihat, ketiadaan saya tidak beri kesan dan bukanlah isu besar. Tambahan pula saya mengalami kecederaan ketika itu dan tidak ada pilihan lain, kalau boleh memang saya mahu beraksi di Komanwel,” katanya ketika ditemui di Sports Arena Sentosa, Kuala Lumpur semalam.
Terdahulu, juara Asia itu menjadi mangsa kecaman netizen di media sosial apabila mengambil keputusan menarik diri daripada menyertai Sukan Komanwel kerana mahu memberikan tumpuan kepada Kejohanan Badminton Dunia.

Bagaimanapun, keputusan yang dibuat dilihat agak mengecewakan apabila dia gagal mencapai sasaran juara apabila tersingkir di pusingan ketiga selepas tewas 19-21, 21-11, 19-21 kepada pemain China, Zhao Jun Peng.
“Saya jangkakan prestasi terbaik pada Kejohanan Dunia sebelum ini, jadi tentu ada rasa kecewa, namun saya anggap ia sebagai progres dan perlu terima keputusan tersebut dengan hati terbuka,” ujarnya.
Pada masa sama, pemain kelahiran Alor Setar itu tekad untuk menstabilkan prestasi selain meletakkan sasaran untuk menembusi kelompok dua teratas dunia menjelang akhir tahun ini. – KOSMO! ONLINE


PRU-15: PBM tumpu kerusi disandang ahli
Oleh ISWAN SHAFIQ ISA

24 September 2022, 5:43 pm
SEBERANG PERAI – Parti Bangsa Malaysia (PBM) dijangka memberi tumpuan khusus terhadap kerusi-kerusi Parlimen dan Dewan Undangan Negeri (DUN) yang disandang ahlinya pada Pilihan Raya Umum ke-15 (PRU-15) memandangkan peluang untuk menang dilihat lebih cerah.
Presiden penggantinya, Datuk Zuraida Kamaruddin berkata, rata-rata wakil rakyat daripada parti itu sudah dikenali ramai malah, ada dalam kalangan mereka termasuk beliau sendiri telah berkhidmat di kawasan yang sama selama tiga penggal.
Selain itu juga katanya, PBM tidak mempunyai masa yang mencukupi untuk membina pengaruh baharu di kawasan lain memandangkan tarikh PRU-15 kini dilihat semakin hampir.
“Kita perlu lebih fokus dan strategik. Jadi, kita tumpu kerusi yang kita dah menang (disandang oleh ahli PBM). Itu sahaja.
“Kita tak akan pergi ke tempat yang kita belum tentu lagi (akan menang). Kita dah ada jentera, kita dah ada penyokong (di kerusi penyandang). Jadi, lebih mudah untuk kita buat kerja,” katanya ketika ditemui selepas merasmikan pejabat PBM Pulau Pinang di Juru, Bukit Mertajam hari ini.
Selain kerusi Ampang yang disandang oleh Zuraida, kerusi Parlimen lain yang turut disandang oleh ahli PBM adalah di Tebrau (Steven Choong Shiau Yoon), Julau (Larry Sng Wei Shien) dan Silam oleh Datuk Mohamaddin Ketapi.

Pada masa yang sama, PBM juga memiliki lima kerusi DUN dengan tiga daripadanya di Perak dan dua lagi di Selangor termasuk kerusi milik Timbalan Presiden parti itu, Haniza Mohamed Talha iaitu DUN Lembah Jaya.
Dalam pada itu, Zuraida memberitahu, sambutan yang diterima terhadap parti tersebut selepas siri jelajah ke beberapa negeri termasuk di Perak, Selangor, Melaka, Negeri Sembilan dan Johor sebelum ini adalah baik.
“Untuk negeri-negeri yang tidak ada ‘incumbent’ (kerusi penyandang) kita turun untuk memperkenalkan parti sahaja. Tapi, untuk negeri yang ada ‘incumbent’ seperti Perak dan Selangor, kita akan buat program terus.
“Contohnya di kerusi DUN Malim Nawar (Leong Cheok Keng) dan beberapa kerusi lain termasuk kerusi saya sendiri (Ampang),” katanya yang tidak menolak untuk meletakkan calon di kerusi-kerusi baharu termasuk di Pulau Pinang sekiranya menerima tawaran daripada parti gabungan yang akan mereka sertai nanti.
Mengulas mengenai penyertaan PBM sebagai parti komponen dalam Barisan Nasional (BN), Zuraida berkata, belum ada sebarang kata putus dicapai buat masa ini dan pihaknya juga enggan memikirkan pelan alternatif sekiranya hasrat mereka untuk menganggotai parti gabungan itu tidak kesampaian.
“‘We will cross the bridge when we come to it’. Dalam hal ini, kita tidak akan memikirkan perkara yang belum terjadi (penerimaan BN). Kita hanya bertindak berdasarkan apa yang ada (situasi) sekarang,” ujarnya. – KOSMO! ONLINE


Lelaki bakar lengan di gelanggang tenis
Oleh KOSMO!

24 September 2022, 6:00 pm
LONDON – Seorang lelaki membakar lengannya di sebuah gelanggang semasa kejohanan tenis berlangsung di London kerana membantah penggunaan jet peribadi di Britain, lapor saluran berita NBC News semalam.
Stefanos Tsitsipas dari Greece sedang berdepan pemain Argentina, Diego Schwartzman pada perlawanan Piala Laver di Arena O2 apabila lelaki tidak dikenali itu menyerbu gelanggang sambil memakai baju-T yang bertulis ‘End UK Private Jets’.
Pemain Switzerland, Roger Federer sepatutnya menggunakan gelanggang itu pada sebelah petang untuk perlawanan terakhir dalam kariernya.
Pemain berusia 41 tahun itu dijadual bergandingan dengan Rafael Nadal dari Sepanyol untuk menentang gandingan Amerika Syarikat, Jack Sock dan Frances Tiafoe.
Gambar yang dikongsikan menunjukkan lengan lelaki itu terbakar.
Dia kemudian dibawa keluar dari gelanggang oleh tiga pengawal keselamatan sebelum permainan itu disambung semula.

“Seorang lelaki masuk ke gelanggang tengah hari ini dan segera dikeluarkan oleh pihak keselamatan,” kata seorang pegawai Piala Laver.
Pegawai itu seterusnya memaklumkan bahawa bahawa lelaki itu telah ditangkap.
Tsitsipas akhirnya memenangi perlawanan pada Jumaat dengan skor 6-2, 6-1, memberikan Pasukan Eropah kelebihan 2-0. – AGENSI


Ribut petir di tujuh negeri petang ini
Oleh MARLIA ZAKARIA

24 September 2022, 5:18 pm
PETALING JAYA – Jabatan Meteorologi (MetMalaysia) mengeluarkan amaran ribut petir melibatkan tujuh negeri petang ini.
MetMalaysia dalam kenyataan berkata, amaran itu dikeluarkan susulan hujan lebat serta ribut petir yang dijangka melanda seluruh negeri Perlis.
Cuaca buruk itu juga dijangka berlaku di beberapa negeri di Pantai Timur sehingga pukul 7 petang ini.
“Bagi Kedah, hujan lebat tertumpu di Langkawi, manakala Terengganu pula melibatkan Hulu Terengganu, Kuala Terengganu, Marang dan Dungun.
“Turut terlibat iaitu Jerantut di Pahang dan Mersing di Johor,” katanya hari ini.
Selain itu, bagi Sabah, ribut petir dan hujan lebat dijangkakan berlaku di pantai barat Papar dan Ranau manakala Sandakan di bahagian Telupid.

“Sarawak pula melibatkan daerah Kuching (Lundu), Serian, Samarahan (Simunjan), Sri Aman, Betong, Sarikei (Pakan, Julau dan Meradong), Sibu, Kapit (Belaga), Bintulu (Tatau) dan Miri (Beluru dan Telang Usan),” ujarnya. – KOSMO! ONLINE


ATM persiap aset hadapi musim tengkujuh
Oleh ROSALWANI CHE SOH

24 September 2022, 6:29 pm
TANAH MERAH – Angkatan Tentera Malaysia (ATM) sudah mempersiapkan aset-aset tertentu untuk kegunaan logistik sebagai persediaan untuk menghadapi Monsun Timur Laut yang dijangka membawa kepada banjir besar hujung tahun ini.
Timbalan Menteri Pertahanan, Datuk Seri Ikmal Hisham Abdul Aziz berkata, ATM mempunyai briged yang akan bertanggungjawab di negeri-negeri yang dijangka dilanda banjir.
Menurutnya, sebagai contoh di Kelantan, Panglima Lapan Briged bersedia memberi bantuan dengan persediaan logistik dan anggota secara menyeluruh sepanjang musim tengkujuh.
“Briged ini bukan sahaja memberi bantuan di Kelantan, ia turut melibatkan Terengganu dalam usaha membantu orang awam ketika menghadapi banjir di Pantai Timur.
“Selain itu, persediaan rapi turut dilakukan di kawasan lain. ATM menunggu arahan selanjutnya jika banjir melanda di negeri-negeri terlibat dan kita sentiasa bersedia menggunakan aset yang diperlukan,” katanya ketika ditemui pemberita selepas menghadiri Program Bekwoh Kampung Pusat Daerah Mengundi (PDM) Perala di sini hari ini.
Dalam perkembangan lain, menurut Ikmal Hisham, beliau berpendapat Pilihan Raya Umum ke-15 (PRU-15) tidak sesuai dilakukan semasa musim tengkujuh memandangkan rakyat sedang menghadapi musibah.

Menurutnya, ini kerana, negara dijangka akan berdepan cuaca hujan lebat pada November depan sehingga kebanyakan negeri berlaku banjir.
“Keadaan itu menyukarkan semua pihak terutamanya rakyat kerana banyak sekolah akan dijadikan pusat pemindahan sementara untuk mangsa banjir.
“Sehubungan itu, saya memohon agar Parlimen tidak dibubarkan semasa rakyat sedang berdepan bencana meskipun tahu ada desakan daripada pimpinan parti politik yang meminta berbuat demikian,” katanya. – KOSMO! ONLINE


Kanak-kanak maut, bapa, kakak parah MPV bertembung Hilux
Oleh DIYANATUL ATIQAH ZAKARYA

24 September 2022, 6:49 pm
JASIN – Seorang kanak-kanak maut, manakala bapa serta kakaknya parah selepas kenderaan dinaiki mereka dirempuh sebuah trak pikap dari arah bertentangan di Jalan Kesang Garing, di sini, pagi tadi.
Dalam kejadian kira-kira pukul 11 pagi itu, mangsa, Afif Daiyan Shamsuri, 5, meninggal dunia di lokasi, manakala kakaknya Auni Dalili, 11, dan bapa mereka Shamsuri Mohd., 45, mengalami kecederaan parah di kepala.
Ketua Polis Daerah Jasin, Deputi Superintendan Mispani Hamdan berkata, ketika kejadian kenderaan pelbagai guna (MPV) Perodua Alza dinaiki empat beranak itu dalam perjalanan dari arah Kesang menghala ke Durian Tunggal.
“Siasatan awal mendapati sebuah kenderaan pacuan empat roda jenis Toyota Hilux yang dipandu seorang lelaki berusia 46 tahun tiba-tiba memasuki laluan bertentangan dan bertembung dengan MPV dinaiki mangsa.
“Akibat kemalangan itu, seorang kanak-kanak meninggal dunia di lokasi, manakala pemandu iaitu bapanya dan kakaknya yang berada di bahagian penumpang belakang parah di kepala serta badan,” katanya dalam kenyataan, hari ini.
Mispani berkata, penumpang hadapan MPV iaitu ibu kepada kanak-kanak tersebut, Che Hasliza Che Ha, 43, dan pemandu Hilux hanya mengalami kecederaan ringan.

“Mayat mangsa telah dihantar ke Unit Forensik Hospital Jasin untuk proses bedah siasatan, manakala kesemua mangsa yang cedera dihantar ke Hospital Jasin bagi mendapatkan rawatan.
“Kes disiasat di bawah Seksyen 41(1) Akta Pengangkutan Jalan 1987,” ujarnya. – KOSMO! ONLINE


Lelaki ugut ‘rider’ dikenakan tindakan displin
Oleh KOSMO!

24 September 2022, 6:10 pm
PETALING JAYA – Tindakan disiplin dikenakan ke atas kakitangan Universiti Sains dan Teknologi Malaysia (MUST) yang bertengkar dengan seorang pekerja penghantar makanan (p-hailing) ekoran isu kelewatan, baru-baru ini.
Pengurusan MUST dalam kenyataannya di Facebook berkata, pihaknya berdiri teguh mengutuk perbuatan tersebut dan mengecam tindakan tidak bermoral individu terbabit.
“Pihak pengurusan universiti menzahirkan rasa kecewa dan kesal terhadap apa yang berlaku dan kami mohon maaf kepada semua pihak yang terlibat dalam insiden menyinggung perasaan dan memalukan ini.
“Kami percaya tidak seharusnya mana-mana pihak mengeluarkan kata-kata kesat kepada sesiapa,” katanya.
Dalam masa sama katanya, MUST turut menafikan bahawa pihaknya mempunyai kerjasama bersama Grab seperti yang dinyatakan oleh individu terbabit dalam video tersebut.
“Kami tidak mempunyai sebarang kerjasama bersama Grab sama ada penglibatan secara langsung atau tidak.

“Pihak universiti yakin kenyataan yang diberikan oleh pihak tersebut adalah sepenuhnya tanggungjawab beliau dan bukan daripada pihak universiti,” katanya.
Terdahulu, tular satu rakaman video seorang lelaki bertengkar dengan pekerja p-hailing berkenaan.
Lelaki yang memakai baju berlogo MUST itu juga dilihat cuba mengugut penghantar makanan itu dengan mengatakan MUST mempunyai jalinan kerjasama dengan Grab. – KOSMO! ONLINE


Sukma 2022: Ee Wei akhiri temasya raih dua emas
Oleh MUHAMMAD HELMEE RAMLI

24 September 2022, 6:40 pm
PEMAIN badminton Melaka, Toh Ee Wei membawa pulang dua pingat emas pada temasya Sukan Malaysia (Sukma) 2022 selepas memenangi acara beregu wanita dan beregu campuran dalam perlawanan akhir semalam.
Pada perlawanan yang berlangsung di Arena Axiata, Bukit Jalil, Tee Kai Wun-Ee Wei menghadiahkan emas pertama Melaka menerusi beregu campuran apabila menang 21-16, 21-13 ke atas pasangan dari Kelantan, Muhammad Haikal Nazri-Chan Wen Tse.
Kemudian, Ee Wei menambah koleksi emas peribadi apabila gandingannya bersama Yap Ling berjaya menewaskan wakil Kedah, Cheng Su Hui-Cheng Su Yin 21-12, 25-27, 21-16 dalam acara beregu wanita.
“Saya sangat gembira dengan prestasi di Sukma kali ini kerana kami sudah berikan segala-galanya demi negeri tercinta. Karakter saya adalah pejuang, jadi saya sentiasa tampilkan aksi terbaik setiap kali masuk ke gelanggang.
“Dua pingat emas pada penampilan terakhir di pentas Sukma sudah tentu kejayaan yang sangat baik untuk saya. Selain itu, saya juga dapat mempertahankan dua pingat emas yang dimenangi pada edisi terdahulu,” katanya.
Memandangkan Sukma 2022 merupakan penampilan terakhirnya pada temasya sukan tersebut, pemain berusia 22 tahun itu berharap pemain-pemain muda akan meneruskan legasinya pada edisi akan datang.

“Pemain-pemain muda selepas ini perlu ada semangat melawan serta kemahuan yang tinggi. Apabila turun ke gelanggang, perlu ada mentaliti positif serta sedia untuk berjuang,” ujarnya.
Gandingan Wilayah Persekutuan, Tang Wen Xin-Wong Kha Yan pula meraih pingat gangsa menerusi aksi tiga set 21-10, 17-21, 21-16 menewaskan wakil Selangor, R.Kasturi-R.Venosha dari Selangor dalam aksi penentuan tempat ketiga.
Sementara itu, Kai Wun mengikut jejak langkah Ee Wei apabila turut memenangi dua emas selepas menjuarai saingan beregu lelaki bersama gandingannya, Tan Kok Xian selepas menundukkan beregu Johor, Lwi Sheng Hao-Yap Roy King 21-16, 21-17.
Pingat gangsa menjadi milik pasangan Selangor, Muhammad Nuraidil Adha Azman-Muhammad Nurfirdaus Azman yang menewaskan Chia Jeng Hon-Choi Jian Sheng dari Pahang dengan keputusan 21-19, 21-13. – KOSMO! ONLINE


Wanita Kelantan suka tunjuk barang kemas
Oleh KOSMO!

24 September 2022, 5:59 pm
PETALING JAYA – Menjadi satu kemestian jika anda mempunyai kenalan wanita di Kelantan, ternyata kebiasaan lengan mereka dipenuhi barang kemas.
Bukan semua, tetapi kebanyakan golongan wanita di negeri Cik Siti Wan Kembang itu akan memiliki gelang, cincin serta rantai emas yang saiznya agak besar.
Menerusi perkongsian di Facebook yang menggunakan gelaran Malini Gold, rata-rata kaum wanita dari Pantai Timur itu menjadikan barang kemas sebagai perkara dalam keinginan mereka.
Katanya, kaum wanita di sana sanggup bermain kutu emas yang dibayar secara bulanan bagi mendapatkan barang kemas yang diingini.
“Lagi satu, kaum wanita Kelantan ini rajin berniaga. Walaupun secara kecil-kecilan tetapi mereka rajin mencari duit, biasanya mereka akan kumpul sedikit demi sedikit.
“Saiz barang kemas mereka bukan saiz biasa harga juga bukan ratus-ratus, biasanya belasan ribu ringgit,” jelasnya.

Bukan itu sahaja, katanya lagi bagi wanita yang bekerjaya, mereka akan asingkan gaji mereka terlebih dahulu bagi memudahkan mereka membeli barang kemas yang diingini.
“Dekat Kelantan semua benda murah, tak sama macam dekat Kuala Lumpur, kalau yang bergaji RM3,000 dekat Kelantan sudah mewah.
“Jadi tiada masalah kalau mereka mampu beli barang kemas yang besar-besar dan mahal,” ujarnya. – KOSMO! ONLINE.


Suami isteri warga emas cemas, kereta masuk longkang
Oleh MOHD RASDAN AHMAD

24 September 2022, 4:32 pm
SEMENYIH – Sepasang suami isteri warga emas berdepan detik cemas apabila kenderaan dinaiki mereka hilang kawalan sebelum terbabas ke dalam longkang sedalam 1.5 meter di Jalan Sungai Jai, Kampung Sungai Jai, di sini hari ini.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, sebuah jentera dan anggota dari Balai Bomba Semenyih dikerah ke lokasi kejadian sejurus menerima panggilan kecemasan pukul 9.27 pagi.
“Kemalangan melibatkan sebuah kereta jenis Perodua Bezza dipercayai dalam perjalanan dari Beranang menghala ke Sungai Jai dinaiki dua warga emas telah terbabas ke dalam longkang.
“Kedua-dua mangsa terperangkap di dalam kenderaan terbabit dan telah dikeluarkan oleh pihak bomba yang tiba di lokasi pada pukul 9.53 pagi,” katanya dalam kenyataan hari ini.
Norazam berkata, suami dan isteri masing-masing berusia 72 dan 70 tahun tersebut hanya mengalami kecederaan ringan.
“Mangsa telah dibawa ke Hospital Kajang menggunakan ambulans Kementerian Kesihatan (KKM) untuk rawatan lanjut,” ujarnya. – KOSMO! ONLINE.


Pakar China dakwa kesan kelibat anak perempuan Kim Jong-un
Oleh KOSMO!

24 September 2022, 5:00 pm
PYONGYANG – Pakar-pakar politik China mendakwa bahawa kelibat anak perempuan pemimpin Korea Utara, Kim Jong-un dirakam dalam salah satu acara rasmi negara komunis berkenaan, lapor portal berita MailOnline semalam.
Gadis yang dikenal pasti sebagai Kim Ju-ae  itu dikatakan muncul di atas pentas pada sambutan Hari Kebangsaan Korea Utara awal bulan ini.
Dia adalah salah seorang daripada beberapa kanak-kanak yang mempersembahkan lagu untuk Kim Jong-un dan isteri, Ri Sol-ju tetapi ada sesuatu istimewa tentang kanak-kanak itu yang menonjol di mata pakar-pakar tersebut.
Menulis di bawah alias Samhero, seorang penganalisis blog InDPRK mencatat bagaimana Sol-ju meluru ke arah kanak-kanak tersebut pada penghujung rancangan.
So-ju meletakkan tangannya di belakang kanak-kanak itu dan dilihat bercakap dengannya secara peribadi.
Penganalisis melihat petunjuk lanjut semasa persembahan itu sendiri apabila fokus kamera tertumpu kepada kanak-kanak tersebut semasa nyanyian bermula, berlarutan selama beberapa saat sebelum kembali kepadanya berulang kali.

Sementara itu, penampilannya juga sangat menyerlah apabila dia satu-satunya gadis yang memilih gaya rambut lepas dan memakai stokin putih.
Pakar elit Korea Utara, Michael Madden berkata,  anak perempuan Kim adalah sebaya dengan kanak-kanak terbabit.
“Dia akan berusia hampir 10 tahun pada 2022 iaitu kira-kira umur kanak-kanak yang ditunjukkan dalam rakaman media pemerintah,” kata Madden.
Madden menekankan bahawa pendedahan yang terlalu terbuka tentang identiti anak perempuan Jong-un adalah sangat berisiko buat pemimpin tersebut.
Pelbagai insiden seperti penculikan, cubaan membunuh atau dicederakan mungkin terjadi jika identitinya diketahui umum.
“Ketika Jong-un masih kanak-kanak dan remaja, dia dipisahkan daripada semua orang kecuali tentera elit Korea Utara yang mempunyai hubungan kekeluargaan atau peribadi rapat dengan bapanya.
“Tiada sesiapa dibenarkan berinteraksi dengannya atau adik-beradik lain tanpa kebenaran bapanya.
Kewujudan Kim Ju-ae telah disahkan oleh bintang bola keranjang, Dennis Rodman yang melawat Jong-un pada 2013.
“Khabar angin perisikan mengenai anak-anak Jong-un mengatakan bahawa beliau mempunyai tiga anak, dua anak perempuan dan seorang lelaki.
Rejim pemerintah Korea Utara terkenal dengan prinsip menutup mulut mengenai keluarganya.
Jong-un sendiri hanya diperkenalkan kepada rakyat Korea Utara pada 2010 setahun sebelum kematian bapa dan pendahulunya, Kim Jong-il. – Agensi


27 premis kotor diarahkan tutup di Selangor
Oleh MOHAMAD NAUFAL MOHAMAD IDRIS

24 September 2022, 4:01 pm
SHAH ALAM- Sebanyak 27 premis di sekitar Bandar Baru Selayang dan Batu Caves telah diarahkan tutup oleh Jabatan Kesihatan Negeri Selangor (JKNS), dalam sebuah operasi bersepadu pada Khamis lalu.
Pengarah Kesihatan Negeri Selangor, Datuk Dr. Sha’ari Ngadiman berkata, kesemua premis ini diminta berbuat demikian kerana gagal mematuhi undang-undang yang termaktub di dalam Peraturan-Peraturan Kebersihan Makanan 2009.
“(Selain itu), sebanyak 224 notis kesalahan yang telah dikeluarkan dalam pemeriksaan yang melibatkan 165 buah premis berkenaan.
“Antara kesalahan yang dilakukan seperti tidak patuh dalam (aspek) pelupusan sampah, tidak mematuhi kebersihan premis makanan, tidak mempamerkan perakuan pendaftaran dan lain-lain lagi,” katanya dalam satu kenyataan, hari ini.
Selain pemeriksaan terhadap premis, Sha’ari memaklumkan bahawa pihaknya turut membuat pemeriksaan terhadap pelanggan serta pekerja premis yang menghisap rokok di dalam premis.
Menurutnya, sebanyak 95 notis telah dikeluarkan selaras dengan Peraturan-Peraturan Kawalan Hasil Tembakau (PPKHT) 2004.-KOSMO! ONLINE


Ramai tak senang lihat lelaki melompat gembira selepas bercerai
Oleh KOSMO!

24 September 2022, 4:41 pm
PETALING JAYA – Selalunya penceraian diakhiri dengan penyesalan atau kesedihan, namun sebaliknya pula yang berlaku bagi lelaki ini.
Pengguna media sosial Ray RS Master melalui satu perkongsian video memaparkan gelagatnya melompat kegembiraan ketika keluar dari Pejabat Pentadbiran Agama Daerah Seberang Perai Selatan sambil memegang dokumen menerima reaksi tidak senang di kalangan netizen.
Menggunakan kapsyen ‘jalan terus’, perkongsian tersebut ternyata mengundang kecaman, namun ada juga sempat meminta tip bagaimana dia boleh menjadi sekental itu dalam menghadapi ujian rumah tangga.
Kata Ray RS Master ketika membalas komen: “Orang yang tahu ja tau betapa siksanya nak dapat happy (gembira) tu macam mana”.
“Yang dok dalam kasut saya ja tau betapa susahnya nak sampai ke tahap ini, kuatnya orang yang sabar,” tulisnya lagi.
Membalas soal nafkah oleh orang ramai dia membalas,”: Anak yang kecil kita ambil jaga, Jangan risau pasal tu (nafkah), Insya-Allah kita buat yang terbaik untuk anak-anak, doakan yang baik-baik.

“Happy (gembira) nampak ni mesti dah ada pengganti,” kata Rohani Aniey.
“Bekas bini dia buat keputusan yang sangat bijak,” selar nadiafahim181.
“Ex (bekas) saya dulu pun gembira macam ni. Lepas setahun cerai meroyan nak nikah balik, bukan sekali dua tapi dah tujuh kali cuba nak tackle kita balik,” ujar Afya.
Sebelum ini terdapat juga perkongsian hampir sama namun ia melibatkan seorang wanita di hadapan bangunan Pengadilan Agama Sumbawa Besar, di Nusa Tenggara Barat, Indonesia.
Dalam video tersebut pengguna TikTok riecheendah turut berkongsi rakaman video dia melangkah keluar dari pintu utama bangunan itu dengan girang sambil membawa beberapa dokumen. – KOSMO! ONLINE


Tabung solidariti Jamal biayai kes mahkamah RM600,000 dilancar
Oleh ISKANDAR SHAH MOHAMED

24 September 2022, 4:23 pm
SABAK BERNAM -Tabung Solidariti Datuk Seri Jamal Md. Yunos dilancarkan bagi membantu Ketua Komunikasi Barisan Nasional (BN) Selangor itu membiayai kes mahkamah berjumlah lebih RM600,000.
Kempen oleh Gabungan Solidariti Anak Selangor (GSAS) itu termasuk kes tuntutan saman Ahli Parlimen Seputeh, Teresa Kok berkaitan pengurusan dan Yayasan Warisan Anak Selangor (Yawas).
Selain itu, ia melibatkan tuntutan saman Pengerusi Bersih 2.0, Marina Chin Abdullah kerana menentang dan menyekat propaganda himpunan haram berkenaan sebelum ini.
Pengerusi GSAS, Faizal Zakaria berkata, kempen itu sebagai tanda sokongan kepada Ketua UMNO Bahagian Sungai Besar berkenaan yang lantang memperjuangkan hak rakyat.
“Solidariti itu penting bagi memberi isyarat jelas bahawa setiap perjuangan memerlukan sokongan, kesepakatan dan perpaduan semua pihak.
“GSAS yakin banyak pihak akan tampil membantu kerana perjuangan Jamal membongkar penyelewengan, membela hak rakyat dan memastikan ketelusan dalam tadbir urus kerajaan terutama di Selangor,” katanya pada sidang akhbar pelancaran tabung itu di Sekinchan di sini, hari ini.-KOSMO! ONLINE


Yamaha RXZ baharu bakal dikeluarkan?
Oleh KOSMO!

24 September 2022, 4:19 pm
PETALING JAYA – Motosikal yang menjadi dambaan peminat permotoran seluruh seantero Malaysia, Yamaha RXZ dikatakan bakal membuat kemunculan terbaharu.
Namun kali ini, jentera yang begitu terkenal dengan harga ‘Yahudi’ ini didakwa bakal diproduksikan menggunakan enjin 4 lejang.
Beberapa portal permotoran tempatan juga ketika ini telah mengeluarkan foto-foto berkenaan motosikal Yamaha itu dan menggunakan nama baharu iaitu, RX150Z.
Dalam pada itu, tinjauan Kosmo! di halaman rasmi Yamaha, motosikal jenama tersebut tiada dalam senarai mereka dan tidak pernah diumumkan bakal menembusi pasaran tempatan.
Pengguna media sosial rata-rata menyifatkan foto yang tular berkenaan pengeluaran motosikal tersebut adalah disengajakan oleh pihak tidak bertanggungjawab.
“Aku rasa tak akan ada motosikal macam ni dalam pasaran, tidak silap ini satu model motosikal yang ditiru di pasaran India sebelum ini.

“Motosikal RXZ rasanya sudah tiada pengganti ditambah pula enjin 2 lejang sudah tidak dibenarkan sekarang,” jelas Mat Yurhh.
“Bukan RXZ baru ni, ini jenama yang menjadi replika kepada RXZ. Ada dipasaran India atau Pakistan kalau tidak silap,” jelas Irfan Noor. – KOSMO! ONLINE.


Sambut pulang dari umrah, Sera titip doa buat Shuk
Oleh NUR EMIRA SAIZALI

24 September 2022, 4:45 pm
PETALING JAYA – Meskipun hati pernah terluka, Rossa Sera meraih pujian ramai apabila menyambut kepulangan Shuk Sahar dari menunaikan umrah di Lapangan Terbang Antarabangsa Kuala Lumpur (KLIA) baru-baru ini.
Sera berkongsi hal tersebut dalam satu hantaran video Instagram yang memaparkan dia bersama dua orang anak mereka berada di KLIA untuk bertemu dengan bekas penyampai radio Hot FM itu.
Dalam video sama, Shuk dilihat memeluk dan mendukung dua anaknya selepas tidak bertemu hampir dua minggu.
Sementara itu, Sera atau nama sebenarnya Rossalennah Natassyiah Asshaferah turut menuai perhatian menerusi beberapa ayat yang disunting bersama video tersebut.
Katanya, dia berharap dapat bersama-sama menjadi ibu bapa terbaik menjaga dua anak mereka.
“Terima kasih sentiasa mencuba jadi ayah yang terbaik. Sama-sama kita jaga hubungan untuk amanah ini ya.

“Amanah yang menjadi bukti cinta kita dahulu. Kita besarkan mereka sama-sama ya. Semoga awak dapat ketenangan.
“Semoga Shuk jadi ayah terbaik untuk anak-anak walaupun kita dah tak bersama,” katanya.
Perkongsian tersebut seterusnya meraih pelbagai respons ramai yang rata-ratanya memuji dia masih berhubung baik dengan Shuk walaupun pernah melalui pelbagai peristiwa hitam.
“Bagusnya cara Sera, masih baik dan kerap membawa anak-anak bertemu dengan Shuk,” puji netizen.
“Baiknya Sera. Untuk Shuk, jangan sia-siakan peluang yang diberikan itu, jadikan hal lalu sebagai pengajaran,” komen seorang lagi netizen.
Sehingga hari ini, status hubungan antara Shuk dan Sera masih menjadi tanda tanya ramai.
Kedua-duanya masih tidak berkongsi lanjut tentang status sebenar.
Hasil perkahwinan yang dibina pada 2015, mereka dikurniakan dua orang cahaya mata perempuan iaitu Nur Qurratu Ain, 5, dan Nur Assyifatu Aimi yang kini berusia dua tahun. – KOSMO! ONLINE


YOKUK tambah baik infrastruktur rawatan, perkhidmatan kepada OKU
Oleh ROSMIZAN RESDI

24 September 2022, 4:49 pm
KOTA BHARU – Yayasan Orang Kurang Upaya Kelantan (YOKUK) sedang dalam perancangan untuk menambahbaik infrastruktur merangkumi perkhidmatan rawatan kepada seramai 6,000 orang ahli yang terdiri daripada golongan orang kurang upaya (OKU) dan keluarga kurang berkemampuan di negeri ini.
Pengerusinya, Suliana Shamsuddin Alias berkata, pihaknya menyediakan juruterapi yang akan membantu ahli untuk mendapatkan pelbagai latihan dan perkhidmatan terapi secara percuma.
Menurutnya, YOKUK setakat ini menyediakan kemudahan terapi berkuda, kolam terapi hidro dan beberapa jenis rawatan lain kepada ahli-ahli yang berdaftar.
“Rawatan terapi ini kembali beroperasi selepas pandemik Covid-19. Jadi, semua ahli berdaftar boleh menerima rawatan dan perkhidmatan terapi yang disediakan YOKUK.
“Seramai 30 kakitangan YOKUK bertugas untuk memberi perkhidmatan kepada ahli. Oleh itu, kita mengalu-alukan sukarelawan atau badan korporat untuk membantu dalam memberi perkhidmatan kepada golongan OKU dan mereka yang memerlukan,” katanya ketika ditemui pemberita pada Program Amal YOKUK Karnival 2022 di Pejabat YOKUK, Pengkalan Chepa di sini hari ini.
Mengulas lanjut, menurut Suliana, beliau berharap kerajaan dapat meningkatkan elaun kepada golongan OKU sempena Bajet 2023 kerana banyak cabaran yang perlu dihadapi untuk golongan tersebut. – KOSMO! ONLINE


Pas bebas tentu musuh mereka- Muhyiddin
Oleh MOHD. HUSNI MOHD. NOOR

24 September 2022, 4:42 pm
PUTRAJAYA – Parti Pribumi Bersatu Malaysia (Bersatu) akan berbincang semula dengan Pas berhubung siapa ‘musuh’ sebenar parti Islam itu pada Pilihan Raya Umum Ke-15 (PRU-15) nanti.
Presiden Bersatu, Tan Sri Muhyiddin Yassin berkata, buat masa ini, Pas bebas untuk menentukan siapa musuh mereka ketika ini namun, ia akan dibincangkan kembali apabila hampir dengan PRU15.
Beliau yang juga Pengerusi Perikatan Nasional (PN) berkata, pihaknya tidak boleh mengatur dan menghalang keputusan parti itu buat masa ini.
“Pas bagi pandangan begitu kerana belum ada pilihan raya tapi bila sudah hampir, kita akan duduk bersama dan berbincang. Saya tak boleh kata jangan itu jangan ini. Takpelah buat, saya nak tengok apa hasilnya.
“Adakah UMNO bersetuju dan ‘peluk’ mereka dan ajak untuk bersama dalam Muafakat Nasional (MN), saya kurang pasti,” katanya ketika ditemui selepas menyempurnakan Sambutan Ulang Tahun Ke-6 Bersatu, di sini hari ini.
Katanya, beliau tidak mahu membuat sebarang telahan namun, ia akan dibincang atas semangat musyawarah.-KOSMO! ONLINE


Dua pelakon bangga nama ayah, datuk diabadi di Tugu Peringatan Force 136
Oleh SALEHUDIN MAT RASAD

24 September 2022, 4:13 pm
RAUB – Dua pelakon dan selebriti terkenal Azhar Sulaiman,51,dan Sharifah Shahirah Syed Abu Bakar Al-Khaired,48, berbangga ayah dan datuk mereka menjadi antara pejuang hebat anggota Force 136 menentang Jepun sekitar tahun 1944 dan 1945.
Nama ayah dan datuk mereka adalah antara 244 nama pejuang yang diabadikan pada Tugu Peringatan Force 136 Pahang di di Kem Puncak Mas, Raub.
Azhar berkata, ayahnya Kapten Sulaiman Ismail iaitu Ketua Platon Batu Malim memiliki pengenalan diri nombor 1 terkenal seorang tegas dan bersemangat waja menentang penjajah Jepun.
Azhar anak bungsu daripada 14 beradik berbangga kerajaan membina Tugu Peringatan Force 136 Pahang di Kem Puncak Mas, Raub sebagai mengenang jasa pejuang menentang Jepun di Tanah Melayu.
“Ayah saya dikenali Cikgu Sulaiman dan guru pelawat  sentiasa mendidik anak-anak bersemangat patriotik, berdikari dan sayangi negara bangsa.
“Pada masa depan cucu cicit dan waris boleh melawat tugu ini bagi mengimbau kenangan dengan izin pihak Kem Puncak Mas,”katanya di sini hari ini.-KOSMO! ONLINE


RUU Sumbangan Politik dibentang November depan
Oleh MOHD RIDZAUDDIN ROSLAN

24 September 2022, 1:44 pm
PUTRAJAYA- Rang Undang- Undang (RUU) Sumbangan Politik dijangka dibentangkan di Dewan Rakyat bagi bacaan kali pertama dan kedua pada November depan.
Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, kerajaan begitu yakin dan kekal komited bahawa RUU berkenaan dapat direalisasikan dan dibentang di Mesyuarat Parlimen pada November.
“Pusat Governans, Integriti dan Anti-Rasuah Nasional (GIACC) telah menyediakan skop dan parameter dasar yang digariskan dalam RUU itu untuk dipanjangkan kepada Jabatan Peguam Negara sebelum dimuktamadkan.
“Selain itu, RUU ini juga mengambil kira pandangan pihak-pihak berkepentingan melalui sesi libat urus yang diadakan bersama pertubuhan bukan Kerajaan (NGO) seperti IDEAS, BERSIH serta pakar akademik,” katanya dalam satu kenyataan di sini tadi.
Dr. Wan Junaidi berkata, pihaknya juga akan mengadakan satu sesi libat urus bersama wakil Ahli Parlimen kerajaan dan pembangkang pada 28 September depan bagi mendapatkan pandangan RUU itu yang sedang digubal.
“Pada masa yang sama, beberapa sesi perbincangan dalaman juga telah dibuat bersama jabatan dan agensi kerajaan berkaitan bagi memperincikan dasar penggubalan RUU itu,” jelasnya.

Mengimbau kembali sejarah RUU tersebut, inisiatif memperkenalkan undang-undang yang mengawal selia dana politik pernah diusahakan kerajaan pada 2015 melalui penubuhan Jawatankuasa Konsultatif Nasional Mengenai Pembiayaan Politik (JKNMPP).
Namun, hasrat memperkenalkan undang-undang bagi mengawal selia dana politik itu tidak terlaksana.
Cadangan kerangka perundangan bagi RUU tersebut juga pernah dikemukakan pada November 2019 kepada Parlimen untuk dibentangkan dalam Jawatankuasa Pilihan Khas Menimbang Rang Undang-undang. – KOSMO! ONLINE


MAFI sedia dana RM15 juta setahun bangunkan tanaman kelapa
Oleh TOREK SULONG

24 September 2022, 3:17 pm
PASIR PUTEH – Kementerian Pertanian dan Industri Makanan (MAFI) menyediakan peruntukan sebanyak RM15 juta setahun untuk membangunkan semula penanaman kelapa di seluruh negara bagi memenuhi keperluan pengguna domestik.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, negara ketika ini masih bergantung kepada bekalan kelapa yang diimport dari India, Sri Lanka dan Indonesia.
Menurutnya, bekalan tanaman kelapa tempatan yang ditanam di Johor, Perak dan Kelantan masih belum menampung sepenuhnya keperluan domestik.
“Dianggarkan ratusan ribu tan metrik kelapa diimport dari negara luar setiap bulan untuk permintaan tempatan terutamanya kepada pengusaha santan, kerisik dan pelbagai jenis perniagaan.
“MAFI akan menyokong usahawan yang berdaya maju untuk membangunkan tanaman kelapa di kawasan tanah terbiar bagi menggantikan pokok lama yang sudah tua,” katanya kepada pemberita selepas melawat kebun kelapa Varieti Sungai Gulang-gulang (SGG) di Kampung Gong Tengah di sini hari ini.
Mengulas lanjut, Nik Muhammad Zawawi berkata, kerajaan negeri Kelantan turut menyalurkan peruntukan sebanyak RM600,000 setahun menerusi Jabatan Pertanian Kelantan.

Menurutnya, peruntukan itu bertujuan menebus tanah terbiar dengan agihan bantuan RM20,000 per hektar bagi tanaman kelapa dan RM10,000 untuk satu hektar bagi projek penanaman semula.- KOSMO! ONLINE


Edika Yusof, definisi sebenar ‘yang kacak selalunya setia’
Oleh MARLIA ZAKARIA

24 September 2022, 2:20 pm
PETALING JAYA – Mungkin ada kebenaran dengan telahan netizen bahawa lelaki yang kacak itu selalunya seorang yang setia dengan pasangan.
Istilah ‘yang kacak itu setia’ ini juga mungkin boleh dibuktikan dengan kewujudan figura terkenal paling digilai ramai wanita di era 90-an, Edika Yusof.
Bukan sahaja memiliki wajah tampan malah romantisnya perwatakan pelakon yang berusia 55 tahun itu jelas dapat dilihat melalui perkongsian video di Instagram miliknya baru-baru ini.
“Dinner time (masa makan malam) teka saya suap siapa? Anak? Wife? No laa… of course my girlfriend (tidak…tentunya teman wanita saya),” tulisnya pada kapsyen di hantaran video tersebut.
Dalam video itu dapat dilihat Edika bergilir suapan dengan seseorang di sebelah dipercayai isterinya Norhidayah Yusri, 44, yang lumpuh sejak 17 tahun lalu.
Perkongsian tersebut mendapat respon positif daripada netizen yang turut teruja dengan sikap romantis Edika dalam melayari bahtera perkahwinan yang telah menjangkau usia 19 tahun itu.

“Handsome, segak dan paling penting setia. Itu yang membuatkan kamu limited edition (edisi terhad),” puji mr_achoii.
“Bertuahnya isteri Edika Yusof,” komen Rohayahyaakob.
“Beruntung isteri punya suami jujur dan penyayang. Semoga rumah tangga kekal hingga akhir hayat,” ujar seorang lagi pengguna. – KOSMO! ONLINE


[VIDEO] Aktiviti merempit di KT Bypass dibanteras
Oleh MOHD AZLI ADLAN

24 September 2022, 2:56 pm
KUALA TERENGGANU – Seramai 134 notis kompaun atas pelbagai kesalahan trafik telah dikeluarkan dalam operasi dilaksanakan di Jalan Pintasan Kuala Terengganu atau Kuala Terengganu (KT) Bypass berhampiran Bukit Bayas di sini semalam.
Timbalan Ketua Polis Terengganu, Datuk Wan Rukman Wan Hassan berkata, operasi bersepadu melibatkan Jabatan Pengangkutan Jalan (JPJ) itu turut menyita 17 motosikal.
“Polis Diraja Malaysia (PDRM) sebelum ini telah menerima banyak aduan ramai berhubung KT Baypass sering menjadikan golongan remaja untuk berlumba dan menunggang motosikal secara melulu dan berbahaya.
“Sehubungan itu, operasi bersepadu telah dilancarkan bagi membanteras aktiviti tidak sihat itu dalam pemantauan selama lima jam sehingga pukul 9 malam tadi,” katanya di sini hari ini.
Wan Rukman berkata, walaupun tiada tangkapan dilakukan, sebanyak 17 motosikal telah disita mengikut Seksyen 64 Akta Pengangkutan Jalan 1987 bagi siasatan dan pemeriksaan lanjut.
Beliau berkata, Jabatan Siasatan dan Penguatkuasaan Trafik Terengganu telah diarahkan untuk mempertingkatkan operasi membendung aktiviti samseng jalanan terutama pada hujung minggu. – KOSMO! ONLINE